ABAD - Haqqinda Melumat - Vikipedia\n"ABAD" sözünün açılışı "Ailə Biznesinə Asan Dəstək" deməkdir. "ABAD" Azərbaycan Respublikası Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyi tabeliyində fəaliyyət göstərir. .\nAilə Biznesinə Asan Dəstək\nYaradılıb: 23 sentyabr 2016\nTabeçilik: Azərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyi\nÜnvan: Bakı şəhəri, A.M.Şərifzadə küç.157, AZ1138\nRəhbər: Rüfət Elçiyev\nHazırda “ABAD” mərkəzləri tərəfindən 2 prioritet: dekorativ-tətbiqi xalq sənətkarlığı və kənd təsərrüfatı sahəsində fəaliyyət göstərən ailə bizneslərinə dəstək layihələri həyata keçirilir, həmçinin ailə təsərrüfatlarına biznes-planlaşdırma, marketinq, brendinq və dizayn, maliyyə-mühasibat, hüquqi yardım xidmətləri göstərirlər. İstehsal olunmuş məhsulların “bir pəncərə” prinsipi üzrə sertifikatlaşdırılması, logistika işinin və satışların təşkili “ABAD” tərəfindən həyata keçirilir. Layihə çərçivəsində istehsal olunmuş məhsulların üzərində istehsalçı ailənin brendi ilə yanaşı, məhsulun “ABAD”ın nəzarəti altında hazırlandığını göstərən müvafiq nişan yerləşdirilir.\nDəstək proqramına daxil olan xidmətlər\n“ABAD”ın dəstək proqramı qeyd olunan xidmətlərdən ibarətdir: marketinq, brendinq, dizayn, maliyyə-mühasibat xidmətləri*, hüquqi yardım, daşınma, qablaşdırma, logistika, bir pəncərə əsasında sertifikatlaşdırma və satışın təşkili. Bundan başqa, ABADçının adına bank hesabı və VÖEN açılır, satış baş tutduqda vəsait ABADçının bank hesabına köçürülür. Zərurət yaranarsa, donor və partnyorların vasitəsilə ABADçılara avadanlıq verilə bilər.\nİstehsalat prosesi “ABAD” texnoloqlarının nəzarəti altında və onlar tərəfindən verilmiş xüsusi reseptlər əsasında həyata keçirilir. Məhsullar ilkin olaraq Masallı və Balakən rayonlarında təsərrüfatçılara təhvil verilmiş xüsusi monoblok-konteynerlərdə istehsal olunurdu. Bu rayonlarda ABADçı ailələrinə bütün standartlara cavabdeh olan xüsusi avadanlıqlarla təchiz edilmiş 18 monoblok-konteyner təqdim edilib.\nQida məhsulları sahəsində artıq satışa çıxan məhsullar aşağıdakılardır:\nMəhsulun növü Brendin adı ABADçı-istehsalçı Region\nMürəbbə, cem Vahid “ABAD” adı altında Əliyevlər,\nBazarovlar, Xəlilovlar, Qurbanovlar, Zurnayevlər, Bağırovlar, Abdullayevlər, İsmayılovlar, Rəhimovlar ailələri\nBal "Təklə" Hüseynovlar ailəsi Masallı\n"Çiçəkli" Məhərrəmovlar ailəsi Masallı\n"Şanlı" Nəzirovlar ailəsi Masallı\n"Babadağ" Qəniyevlər ailəsi İsmayıllı\n"Sarı gəlin" Mirzəyevlər ailəsi İsmayıllı\n"Balçı" Mirzəyevlər ailəsi İsmayıllı\n"Faydalı" Pənahovlar ailəsi İsmayıllı\n"Kəhraba" Nuriyevlər ailəsi Şamaxı\n"1001 çiçək" Əzizovlar ailəsi Şamaxı\nPendir "Şərəfə" Şükürovlar ailəsi Masallı\n"Talalar" (kaşar və saçaq növləri) Qurbanovlar ailəsi Balakən\n"Hənifə" Hacıyevlər ailəsi Balakən\n"Bharat" Niftəliyevlər ailəsi Quba "ABAD" Factory\nKolbasa "Kəndli" Rəhimovlar ailəsi Masallı\n"Bizim nemət" (kabanossi və krakov növləri) Şabanovlar ailəsi Balakən\n"Doktorski" Ağasıyevlər ailəsi Quba "ABAD" Factory\nSosislər "Bəh-bəh" (südlü və hisə verilmiş) Ələsgərovlar ailəsi Masallı\nSpirtli içkilər "AVEY" araq (heyva, moruq, nar, albalı, limon) Məmmədovlar ailəsi Bakı\n"AVEY" vodka, şərab, qrappa, kalvados\nTərəvəz məhsulları "ABAD" badımcan kürüsü Məmmədli ailəsi Masallı\n"ABAD" pomidor turşusu Nəcəfovlar ailəsi Masallı\nTəbii yağlar "ABAD" kokos yağı Səbzəliyevlər ailəsi Bakı\n"ABAD" badam yağı\nMeyvə quruları "ABAD" alma qurusu Cəfərovlar ailəsi Quba "ABAD" Factory\nKompot "ABAD" kompotları Haqverdiyevlər ailəsi Quba "ABAD" Factory\nDekorativ-tətbiqi xalq sənətkarlığı\nƏl işləri sahəsi üzrə isə bütün Azərbaycan üzrə sənətkarlar qəbul olunur. Sənətkarlar arasında üstünlük Azərbaycan milli-mədəni ruhunda suvenirlər hazırlayanlara üstünlük verilir. Suvenirlər böyük olçüdə olmamalıdır. Dekorativ-tətbiqi xalq sənətkarlığı sahəsində Azərbaycan milli-mədəniyyətinı xas olan bütün dekorativ sənət növlərinin suvenir nümunələri təqdim olunur: xalçaçılıq, dulusçuluq, oymaçılıq, rəngkarlıq, zərgərlik, misgərlik, həsirçilik, və s.\nBundan başqa baş ofis vasitəsi ilə, “ABAD” Abşeron iqtisadi rayonunda fəaliyyət göstərən orta sahikarlığa da dəstək göstərir. Orta sahibkarlığa dəstək proqramında göstərilən xidmətlərin sayı daha məhduddur. Xidmət əsasən satış, marketinq kimi sahələri əhatə edir.\nAzərbaycan Respublikası Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyinin (ASAN xidmət) tabeliyində “ABAD” publik hüquqi şəxs Azərbaycan Respublikası Prezidenti İlham Əliyevin 23 sentyabr 2016-cı il tarixli ilə yaradılıb. Fərmana əsasən, Azərbaycan Respublikasının sosial-iqtisadi inkişafında vətəndaşların fəal iştirakına, kiçik və orta sahibkarlığın inkişafına, əhalinin məşğulluq səviyyəsinin artırılmasına və rəqabətqabiliyyətli ailə təsərrüfatlarının formalaşdırılmasına dəstək vermək məqsədilə sosialyönümlü layihələr həyata keçirən “ABAD” (Ailə Biznesinə Asan Dəstək) mərkəzləri yaradılır.\n"ABAD" Etno-butik və BAKALEYA-lar\n"ABAD" etno-butiklərində əsasən dekorativ-tətbiqi xalq sənətkarlığı məhsulları satılır.\n“İçərişəhər” Dövlət Tarix Memarlıq Qoruğu, Qız Qalası yaxınlığı;\nHeydər Əliyev Beynəlxalq Hava Limanı;\n3 saylı ASAN Xidmət;\n“Fairmont Baku” Hotel;\nQəbələ rayonu, "Tufandağ" kurortu;\nŞamaxı rayonu, Dəmirçi kəndi;\nŞəki şəhəri “Yuxarı baş” Dövlət Tarix-Memarlıq Qoruğu, Xan Sarayının yanı;\nMasallı rayonu “ASAN Həyat” kompleksinin ərazisində;\nMilli Gimnastika Arenası (yalnız iri beynəlxalq yarışlar zamanı).\nQida məhsullarının satışı “Bravo” hipermarketlərində yerləşən “ABAD” BAKALEYA-larında həyata keçirilir:\n“20 Yanvar” Hipermarket (Tbilisi prospekti, 3007-ci məhəllə)\nGənclik Mall Superstore (Gənclik Mall, -1-ci mərtəbə)\nBabək Superstore (Xətai m/s yaxınlığında, Babək pr. ilə Nəcəfqulu Rəfiyev küçəsinin kəsişməsi)\nKoroğlu Hipermarket ("Koroğlu" m/s yaxınlığında, Heydər Əliyev prospekti 172)\nƏhmədli Hipermarket (Ramiz Quliyev küçəsi 4, Köhnə radio zavod)\n"ABAD" publik hüquqi şəxsin 5 rayonda regional mərkəzi fəaliyyətdir.\nMasallı “ABAD” Regional Mərkəzi (“ASAN Həyat” kompleksi);\nBalakən “ABAD” Regional Mərkəzi;\nQuba “ABAD” Regional Mərkəzi (“ASAN Həyat” kompleksi);\nİmişli “ABAD” Regional Mərkəzi (“ASAN Həyat” kompleksi);\nŞəki “ABAD” Regional Mərkəzi (“ASAN Həyat” kompleksi);\nBakı “ABAD” baş ofis (3 saylı “ASAN xidmətin binasında, 4-cü mərtəbə).\nDigər mərkəzlər və layihələr\nŞəki Keramika və Tətbiqi Sənət Mərkəzi;\nQuba “ABAD” Məktəb;\nMasallı “ABAD” Xalçaçılıq Mərkəzi\nQuba “ABAD” Factory İstehsalat Kompleksi;\n"ABAD" Gastro Village\nQuba "ABAD Factory"\nPublik hüquqi şəxsin təsis etdiyi “Quba ABAD Factory” istehsalat kompleksinin açılış mərasimi 2018-ci ilin sentyabrın 28-də keçirilib.\nİkimərtəbəli, ümumi sahəsi 1500 м²-ə yaxın olan müasir istehsalat kompleksində ABADçılar 5 istehsal sahəsi üzrə fəaliyyət göstərir:\n- Quru meyvələr;\n- Qənnadı məmulatları;\n- Süd məhsulları;\n- Ət məhsulları.\nSahibkarlıq fəaliyyətinin səmərəli təşkili məqsədi ilə “Quba ABAD Factory” ərazisində müvafiq infrastruktur yaradılıb. Kompleksdə 30 ABADçı ailəsi fəalliyət göstərir. Məhsul dövriyyəsi artdıqca bu sayın 80-dək qalxması gözlənilir.\nŞəki "ABAD" Keramika və Tətbiqi Sənət Mərkəzi\nMərkəzin açılışı 29 oktyabr 2018-ci ildə reallaşıb. “ABAD” publik hüquqi şəxsin nin binası XIX əsrin axırlarında tikilib və kazarma kimi istifadə olunub. Baxımsız və qəzalı şəraitdə olan həmin bina “Paşa Holdinq”in dəstəyi ilə yenidən qurulub. Mərkəz müasir avadanlıqla təchiz edilib. Mərkəzin yerləşdiyi bina "Yuxarı Baş" Dövlət Tarix-Memarlıq qoruğu ərazisində yerləşir.\n“Yuxarı Baş” Dövlət Tarix-Memarlıq qoruğu Şəki şəhərinin qədim tarixi hissəsində yerləşir. Qoruğun UNESCO-nun mədəni irs siyahısına salınması yönündə dövlət tərəfindən müvafiq işlər həyata keçirilir. “Xan sarayı” I, IV, V meyarlarla irs siyahısına salınıb. Şəki Keramika və Tətbiqi Sənət Mərkəzinin binası da qoruğun UNESCO-nun müvafiq siyahısına salınacaq ərazisində, Qala divarlarının içərisində yerləşən beş kazarma binasından biridir. Bina 1867-ci ildə tikilmiş tarix-memarlıq abidəsidir. İkimərtəbəli binada işçilər və təlimlərə qoşulacaq şəxslər üçün istirahət otaqları da var. Burada, həmçinin termik soba və təlim otaqları, xammal və hazır məhsul anbarları, etno-butik, ofis və xalçaçılıq otağı yerləşir.\nBir sözlə, mərkəzdə keramika və tətbiqi sənətlə məşğul olanlar üçün hər cür şərait yaradılıb.\nMərkəzin məqsədi ölkəmizin, əsasən də Şəki rayonunun tarixi keramika ənənələrinin qorunub saxlanılması və gələcək nəsillərə ötürülməsi, həmçinin müxtəlif çeşidli Azərbaycan gilinin dünyada tanıdılmasıdır. Bura həm də Qafqazda ilk Keramika Mərkəzi kimi tarixə düşəcək. Gələcəkdə Mərkəzdə tanınmış əcnəbi sənətkarların iştirakı ilə beynəlxalq tədbirlər, həmçinin müasir avadanlıqlardan istifadə etməklə təlimlər təşkil olunacaq. Mərkəzdə keramika sənətindən əlavə, xalçaçılıq və digər sənətkarlıq sahələri üzrə təlimlərin keçirilməsi də nəzərdə tutulur. Bütün bunlardan məqsəd yeni sənətkarların yetişdirilməsidir.\n“ABAD Gastro Village” layihəsi və onun nəznində olan “Food truck”lər (təkərli qoşqular) “ABAD” PHŞ daha bir layihəsidir. “ABAD Gastro Village”-in səyyar şəkildə fəaliyyət göstərməsi Respublikada turizm infrastrukturuna daha da cəlbedici görünüş yaradacaq. “Truck”lər hazırda 5 istiqamətdə satış aparır:\n1 dekabr 2018, Balakən, Aİ və BMT ilə birgə layihənin illik yekunlarına dair görüş\n“ABAD” yarandığı gündən etibarən bir çox nüfüzlu beynəlxalq qurumlarla əməkdaşlıq edir. Bunlara BMTİP – Birləşmiş Millətlər Təşkilatının İnkişaf Proqramını, Aİ - Avropa İttifaqını, TİKA- Türkiyə İş Birliyi və Koordinasiya Agentliyini, BP, GIZ və başqalarını misal göstərmək olar. Həyata keçirdiyimiz iri miqyaslı layihələrə BMTİP və GEF ilə birgə həyata keçirdiyimiz “Böyük Qafqaz Landşaftında Dayanıqlı Meşə və Torpaq İdarədilməsi” layihəsi çərçivəsində “Yüksək dağlıq məntəqələrin sakinlərinin əlavə gəlir mənbəyi ilə təmin edilməsinə dəstək üzrə ixtisaslaşmış yerli müəsisənin seçilməsi proqramını və BMT-nin İnkişaf Proqramı və Avropa İttifaqının (Aİ) maliyyə dəstəyi ilə həyata keçirilən "Balakən regional ABAD mərkəzi vasitəsilə Şəki-Zaqatala iqtisadi zonasında kiçik ailə müəssisələrinin inkişafına dəstək" üç illik layihəsini misal göstərmək olar.\n"ABAD"a necə qoşulmaq olar\nABADçı olmaq istəyən şəxslər http://abad.gov.az/az saytına daxil olaraq “ABADçı ol” bölməsində anketi doldurmalıdır. Anket ilkin yoxlamadan keçəndən sonra, reyestra əlavə ediləcək, müraciət edilən şəxslə 15 iş günü ərzində əlaqə yaradılacaq və baş ofisə müsahibə üçün dəvət olunacaq. Sənətkarlar baş ofisə əl işləri ilə yaxınlaşmalı, qida istehsalıçılarına isə (mövcud olduğu halda) qida məhsulundan daddırma üçün bir miqdar gətirmək tövsiyə olunur. Anketi əyani şəkildə baş ofisə və yaxud regional mərkəzlərə yaxınlaşaraq doldurmaq da mümkündür.\nAzərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyi\nASAN Könüllüləri Gənclər Təşkilatı\n— YouTube (azərb.)\nLast edited on 18 noyabr 2019, at 11:23


Türkiyədə kürd yaraqlıları ilə mübarizə üçün xüsusi bölmə yaradılır - modern.az\n14 İyul 2010, 20:53 | DÜNYA\nTürkiyədə kürd yaraqlıları ilə mübarizə üçün xüsusi bölmə yaradılır\nTürkiyədə kürd yaraqlıları ilə mübarizə üçün xüsusi peşəkar hərbi bölmə yaradılır. Modern.az türk mətbuatına istinadən xəbər verir ki, bu barədə Türkiyə Müdafiə Nazirliyi məlumat yayıb. Müdafiə naziri Vecdi Gönülün sözlərinə görə, adıçəkilən peşəkar bölməyə cəlb olunacaq hərbçilər 10 ilə qədər xidmət edəcəklər. Onların başlıca vəzifəsi İraqla dövlət sərhədinin mühafizəsi olacaq. Məhz bu ərazidən İraqdakı kürd yaraqlı qruplar Türkiyə ərazisinə qarşı terror aktları həyata keçirirlər.\nGönül qeyd edib ki, Müdafiə Nazirliyi hazırda bu məsələnin hüquqi aspektləri üzərində iş aparır. Bu barədə ətraflı məlumat hələlik verilmir. Qeyd olunur ki, yalnız kürd yaraqlıları ilə mübarizə üçün xüsusi təyinatlı hərbi bölmənin yaradılması ideyası çoxdan gündəmdədir. Bir çoxları hesab edir ki, nizami ordu bu cür xususi əməliyyatlar aparmaq imkanına malik olmadığından qarşısına qoyulan vəzifələrin öhdəsindən gələ bilmir.


Hindistan raket arsenalını niyə artırır?\n05.11.2021 Elxan Şahinoğlu Tərəfindən\nÇin nüvə və raket potensialını artırdıqca bu ABŞ-ı və Çinə qonşu olan ölkələri narahat edir. Məhz bu narahaqlığın nəticəsi idi ki, ABŞ Avstraliya, Yaponiya və Hindistan dördlü ittifaq formalaşdırdılar.\nBu azmış kimi, ABŞ, Böyük Britaniya və Avstraliyadan ibarət AUKUS adında bir başqa anqlo-sakson ittifaq və ya pakt da təsis olundu. Bu ittifaqın da başlıca məqsədi Çinin bölgədə artan hərbi gücünü neytrallaşdırmaqdır. Bundan başqa pakta əsasən, ABŞ və İngiltərə, Avstraliyanın nüvə enerjisi ilə işləyən sualtı gəmilərinin hazırlanmasında və yerləşdirilməsində Qərbin Sakit okean bölgəsindəki hərbi varlığının artmasına kömək edəcəklər. Avstraliyanın baş naziri Skot Morison, İngiltərənin baş naziri Boris Conson və ABŞ prezidenti Co Baydenin bu ilin sentyabrın 15-də qəbul etdikləri birgə açıqlamada hədəf ölkənin adı çəkilməsələr də, bunun Çin olduğu hamıya aydındır. Yeni pakt da digəri kimi Çinin Hind-Sakit okean bölgəsindəki təsirinə qarşıdır.\nBir müddət əvvəl Çin-Rusiya ittifaqı okeanda birgə hərbi təlimlər keçirdi. Bu hərbi təlimlər Yaponiyada böyük narahatlıq doğurdu. Çünki uzun illərdən sonra ilk dəfəydi ki, Çin və Rusiyanın hərbi gəmiləri Yaponiyaya və onun adalarına xeyli yaxınlaşmışdılar.\nBu arada, Hindistan da Çinə qarşı öz tədbirlərini gücləndirib. Hindistan 5 min kilometr mənzili olan nüvə gücünə malik qitələrarası ballistik raketi sınaqdan keçirib. Hindistanın şərq sahilindəki bir adadan atılan və 5 min kilometr mənzili olan “Aqni-5” raketinin sınağı uğurla keçirilib. Hərb ekspertlər “Agni-5” ballistik raketin Çinin hər nöqtəsini vura biləcəyini vurğulayırlar. Hindistan orta və uzaq mənzilli raketlərin istehsalına və sınaqlarına 1990-cı illərdən başlayıb.\nHindistan raket istehsalında Çindən geri qalmaq istəmir. İki dövlət arasında uzun onilliklərdir münasibətlərdə gərginlik var, sərhəddə zaman-zaman toqquşmalar qeydə alınır. İki ölkənin sərhədinin dağlıq hissəsi gərginlik mənbəyidir. Həmin əraziyə ağır texnika çıxa bilməsə də, iki ölkənin hərbçilər əlbəyaxa olmaqdan da çəkinmirlər. Dehli Aksay yaylasının 38 min kvadrat kilometrinin Çin tərəfindən işğal edildiyini bildirir. İki ölkənin sərhədinin təxminən 3.5 min kilometri demarkasiya olunmayıb. Çin bundan istifadə edərək ara-sıra dağlıq hisssələrə müdaxilələr edir, 1962-ci ildə iki dövlət arasında hətta müharibə də olub. Sərhəd danışıqları bugünə qədər nəticə verməyib.\nHindistan sınaqdan keçirdiyi yeni raketi ilə Çinə əzələ nümayişi göstərib. Çünki bu raket Çinin iqtisadi mərkəzlərini hədəf almaq gücündədir. Hindistanın bundan əvvəlki raketlərin uçuş məsafəsi cəmi 3 min kilometr idi. Hindistan yeni raketlərin hazırlanmasına və sınaqdan keçirməsinə təxminən 300 milyon dollar xərcləyib. Dehli bununla kifayətlənmək istəmir, hindistanlı alimlər yeni raketlərin nüvə başlıqları daşımaları üçün çalışmalarını davam etdirirlər.\n140 nüvə başlığına malik Hindistanın nüvə doktrinası 3 bənddən ibarətdir. Birinci bəndə görə, Hindistan nüvə silahından birinci istifadə etməyəcək, ikinci bəndə görə, ölkə minimal nüvə başlığına malik olacaq, üçüncü bəndə görə isə, Dehli nüvə sınaqlarının qadağan edilməsiylə bağlı müqaviləni imzalamağa hazırdır. Problem ondadır ki, bu 3 bəndin yerinə yetirilməsi Çindən asılıdır. Əgər Pekin istədiyi qədər nüvə silahına və uzaq mənzilli raketlərə malik olacaqsa, Hindistan mübahisə içərisində olduğu qonşusundan geri qalmayacaq.\nBu arada, Hindistanın Silahlı Qüvvələri Çinlə sərhədə yaxın Şərqi Ladaxda 3 günlük irimiqyaslı hərbi təlimlər keçirib. Təlimlər yüksək dağlıq ərazidə mənfi 20 dərəcə şaxtada, yüzlərlə hərbçinin iştirakı ilə keçirilib. Təlimlərin məqsəd Çini sərhəddə mümkün təxribatlardan çəkindirməkdir.


← Kateqoriya:İstinad xətası olan səhifələr\n18 iyul 2019 03:08 vaxtından başlayaraq yeni dəyişiklikləri göstər\nErməni soyqırımının təkzibi; 19:13 +1.042 NMW03 Müzakirə Fəaliyyətlər\nErməni soyqırımının təkzibi; 19:10 +716 NMW03 Müzakirə Fəaliyyətlər\nErməni soyqırımının təkzibi; 19:09 +1.303 NMW03 Müzakirə Fəaliyyətlər\nErməni soyqırımının təkzibi; 16:07 +1.651 NMW03 Müzakirə Fəaliyyətlər\nk Erməni soyqırımının təkzibi; 15:48 +37 Araz Yaquboglu Müzakirə Fəaliyyətlər Kateqoriya:Erməni soyqırımı əlavə olundu HotCat ilə\nErməni soyqırımının təkzibi; 15:45 +38 Araz Yaquboglu Müzakirə Fəaliyyətlər\nErməni soyqırımının təkzibi; 15:44 +273 NMW03 Müzakirə Fəaliyyətlər\nY Erməni soyqırımının təkzibi; 15:34 +497 NMW03 Müzakirə Fəaliyyətlər Səhifə "Şəkil:A protest against Armenian genocide claims in Istanbul 1.jpg|thumb|Erməni soyqırımının yüzüncü ilində İstanbulun [[İstiqlaliyyət küçə..." məzmunu ilə yaradıldı\nk Madaqaskar 3: Avropanın ən çox axtarılanları; 18:22 +4 Eminn Müzakirə Fəaliyyətlər Eminn tərəfindən edilmiş redaktələr geri qaytarılaraq 5.76.175.87 tərəfindən yaradılan sonuncu versiya bərpa olundu. Teq: Rollback\nk Madaqaskar 3: Avropanın ən çox axtarılanları; 18:22 -4 Eminn Müzakirə Fəaliyyətlər 5.76.175.87 tərəfindən edilmiş redaktələr geri qaytarılaraq Wikipediya M tərəfindən yaradılan sonuncu versiya bərpa olundu. Teq: Rollback\nSalman Mümtaz; 12:33 -420 Maqamedd Müzakirə Fəaliyyətlər Teqlər: Mobil redaktə, Mobil veb redaktə\nSalman Mümtaz; 12:22 +1.518 Maqamedd Müzakirə Fəaliyyətlər →Xatirəsi Teqlər: Mobil redaktə, Mobil veb redaktə\nSalman Mümtaz; 12:05 +436 Maqamedd Müzakirə Fəaliyyətlər →Folklor araşdırmaları Teqlər: Mobil redaktə, Mobil veb redaktə\nSalman Mümtaz; 08:08 +22 Maqamedd Müzakirə Fəaliyyətlər Teqlər: Mobil redaktə, Mobil veb redaktə\nSalman Mümtaz; 08:04 0 Maqamedd Müzakirə Fəaliyyətlər Teqlər: Mobil redaktə, Mobil veb redaktə\nSalman Mümtaz; 07:23 -3 Maqamedd Müzakirə Fəaliyyətlər Teqlər: Mobil redaktə, Mobil veb redaktə\nSalman Mümtaz; 07:23 +2.069 Maqamedd Müzakirə Fəaliyyətlər Teqlər: Mobil redaktə, Mobil veb redaktə\nMadaqaskar 3: Avropanın ən çox axtarılanları; 07:54 0 5.76.175.87 Müzakirə →Məzmun\nMadaqaskar 3: Avropanın ən çox axtarılanları; 07:53 +1 5.76.175.87 Müzakirə →Məzmun\nMadaqaskar 3: Avropanın ən çox axtarılanları; 07:52 +2 5.76.175.87 Müzakirə →Məzmun\nMadaqaskar 3: Avropanın ən çox axtarılanları; 07:47 +1 5.76.175.87 Müzakirə →Məzmun\nMadaqaskar 3: Avropanın ən çox axtarılanları; 07:45 0 5.76.175.87 Müzakirə →Rollarda\nSalman Mümtaz; 17:04 -1.684 Aykhan Zayedzadeh Müzakirə Fəaliyyətlər heç bir səbəb bildirmədən redaktəni geri çevirmək olmaz! Artıq neçənci dəfədir ki, qaydanı pozursunuz. Xəbərdarlıqlara məhəl qoymasanız, bloklanacaqsınız. Teq: 2017 source edit\nSalman Mümtaz; 17:02 -385 Aykhan Zayedzadeh Müzakirə Fəaliyyətlər Maqamedd (müzakirə) tərəfindən edilmiş 4805421 dəyişikliyi geri qaytarıldı. Teq: Geri qaytarma\nNiderland Ost-Hindin yapon işğalı; 15:13 +861 Sword313 Müzakirə Fəaliyyətlər →İşğal Teqlər: Mobil redaktə, Mobil veb redaktə\nSalman Mümtaz; 10:12 -5 Maqamedd Müzakirə Fəaliyyətlər Teqlər: Mobil redaktə, Mobil veb redaktə\nSalman Mümtaz; 10:11 +1.504 Maqamedd Müzakirə Fəaliyyətlər Aykhan Zayedzadeh (müzakirə) tərəfindən edilmiş 4804933 dəyişikliyi geri qaytarıldı. Teq: Geri qaytarma\nSalman Mümtaz; 10:11 +385 Maqamedd Müzakirə Fəaliyyətlər Aykhan Zayedzadeh (müzakirə) tərəfindən edilmiş 4804941 dəyişikliyi geri qaytarıldı. Teq: Geri qaytarma\nNiderland Ost-Hindin yapon işğalı; 16:56 +9 Sword313 Müzakirə Fəaliyyətlər →İstila Teqlər: Mobil redaktə, Mobil veb redaktə\n(Yerdəyişmə qeydləri); 16:42 Sword313 Müzakirə Fəaliyyətlər Niderland Ost-Hindin Yapon işğalı səhifəsinin adını Niderland Ost-Hindin yapon işğalı olaraq dəyişdi. \n(Yerdəyişmə qeydləri); 15:40 Sword313 Müzakirə Fəaliyyətlər Yaponiyanın İndoneziyanı işğalı səhifəsinin adını yönləndirmənin əksinə dəyişərək, Niderland Ost-Hindin Yapon işğalı adlandırdı \nYaponiyanın İndoneziyanı işğalı; 15:36 +256 Sword313 Müzakirə Fəaliyyətlər →İşğalın sonu Teqlər: Mobil redaktə, Mobil veb redaktə\nYaponiyanın İndoneziyanı işğalı; 15:33 +189 Sword313 Müzakirə Fəaliyyətlər →İşğal Teqlər: Mobil redaktə, Mobil veb redaktə\n(Yerdəyişmə qeydləri); 15:27 Aykhan Zayedzadeh Müzakirə Fəaliyyətlər Niderland Ost-Hindin Yapon işğalı səhifəsinin adını yönləndirmənin əksinə dəyişərək, Yaponiyanın İndoneziyanı işğalı adlandırdı (Normal bir azərbaycanlı da bilər ki, ilkin variant düzgün yazılmayıb)\nSalman Mümtaz; 14:23 +353 Maqamedd Müzakirə Fəaliyyətlər Teqlər: Mobil redaktə, Mobil veb redaktə\nSalman Mümtaz; 14:15 +28 Maqamedd Müzakirə Fəaliyyətlər →Repressiya edilməsi və ölümü Teqlər: Mobil redaktə, Mobil veb redaktə\n(Yerdəyişmə qeydləri); 14:11 Sword313 Müzakirə Fəaliyyətlər Yaponiyanın İndoneziyanı işğalı səhifəsinin adını yönləndirmənin əksinə dəyişərək, Niderland Ost-Hindin Yapon işğalı adlandırdı \nSalman Mümtaz; 14:10 +938 Maqamedd Müzakirə Fəaliyyətlər Teqlər: Mobil redaktə, Mobil veb redaktə\nYaponiyanın İndoneziyanı işğalı; 14:06 0 Sword313 Müzakirə Fəaliyyətlər →Arxa plan Teqlər: Mobil redaktə, Mobil veb redaktə\nYaponiyanın İndoneziyanı işğalı; 14:06 +498 Sword313 Müzakirə Fəaliyyətlər →Arxa plan Teqlər: Mobil redaktə, Mobil veb redaktə\nYaponiyanın İndoneziyanı işğalı; 14:00 +1.245 Sword313 Müzakirə Fəaliyyətlər →Arxa plan Teqlər: Mobil redaktə, Mobil veb redaktə\nÖlkələr üzrə inzibati vahidlərin cədvəli; 13:41 -922 Nuray95 Müzakirə Fəaliyyətlər →İ\n(Yerdəyişmə qeydləri); 13:41 Aykhan Zayedzadeh Müzakirə Fəaliyyətlər Niderland Ost-Hindin Yapon işğalı səhifəsinin adını Yaponiyanın İndoneziyanı işğalı olaraq dəyişdi. \nSalman Mümtaz; 13:33 -385 Aykhan Zayedzadeh Müzakirə Fəaliyyətlər g. Teq: 2017 source edit\nSalman Mümtaz; 13:32 -1 Maqamedd Müzakirə Fəaliyyətlər Teqlər: Mobil redaktə, Mobil veb redaktə\nSalman Mümtaz; 13:31 -1.484 Aykhan Zayedzadeh Müzakirə Fəaliyyətlər zatən eyni istinadı 4 dəfə verir, bu, düzgün deyil Teq: 2017 source edit\nSalman Mümtaz; 13:16 +1 Maqamedd Müzakirə Fəaliyyətlər Teqlər: Mobil redaktə, Mobil veb redaktə\nSalman Mümtaz; 13:15 -1 Maqamedd Müzakirə Fəaliyyətlər Teqlər: Mobil redaktə, Mobil veb redaktə\nSalman Mümtaz; 13:06 +328 Maqamedd Müzakirə Fəaliyyətlər →Repressiya edilməsi və ölümü Teqlər: Mobil redaktə, Mobil veb redaktə\nMənbə — "https://az.wikipedia.org/wiki/Xüsusi:RecentChangesLinked/Kateqoriya:İstinad_xətası_olan_səhifələr"


Bu borcu hökumət ödəyəcək - VİDEO - Azinforum.az İnformasiya Portalı\nÇərşənbə , Yanvar 19 2022\nAna səhifə / Sosial / Bu borcu hökumət ödəyəcək – VİDEO\nBu borcu hökumət ödəyəcək – VİDEO\nMərkəzi sistemdən istiliklə təmin olunan evlərin istilik təchizatı kəsilməyəcək. Çünki “Azəristiliktəchizat”ın “Azəriqaz”a yaranan borcunu dövlət ödəyəcək. Bu məqsədlə ilkin olaraq 12 milyon manat ayrılıb. Bir neçə ildir ki, iki qurum arasında borc qalmaqalı yaranır və bundan vətəndaş əziyyət çəkir. Üstəlik borcun dövlət tərəfindən ödənilməsi büdcə üçün də ayrı bir yükdür. Problemin səbəbləri nələrdir . Və həlli üçün nə lazımdır?\n“Azəristiliktəchizat” ilə “Azəriqaz” arasında yaranan borc qalmaqalına dövlət müdaxilə edib. Həmin borcun ödənməsini dövlət öz üzərinə götürüb.\n“Azəriqaz”ın şöbə rəisi Eldəniz Vəliyev bildirib ki, dövlət ilkin mərhələdə borcun 12 milyon manatının ödənməsini təmin edib.\nBununla da iki dövlət qurumu arasında olan borc məsələsi bitmiş hesab olunur. Ancaq maraqlısı odur ki, hər ilin bu vaxtları “Azəristiliktəchizat”ın “Azəriqaz”a küllü miqdarda borcu olduğu üzə çıxır. İqtisadçı ekspert Rəşad Həsənov hesab edir ki, bu problemin kökündən həll edilməsi üçün kompleks tədbirlərə ehtiyac var\nBundan başqa tarif şurasının qəbul etdiyi qərarların ”Azəristiliktəchizat”ın göstərdiyi xidmətlərin maya dəyərinə təsirləri ölçülməli və buna uyğun addımlar atılmalıdır. Bütün hallarda vətəndaşların əziyyət çəkməmələri üçün bu məsələ yay mövsümündə gündəmə gətirilməli və həlli prosesi həyata keçirilməlidir.\n”Azəristiliktəchizat”ın xidmət rəisi Rafiq Əliyev də borcunun yaranmasının səbəblərini açıqlayıb.\nQeyd edək ki, əksər hallarda yığılan debitör borc dövlət tədəfindən ödənilir ki, vətəndaşlar bundan əziyyət çəkməsin. Bu isə büdcəyə ciddi yük deməkdir. Rafiq Əliyev bildirdi ki, borc sarıdan bütün qaranlıq məsələləri araşdırmaq üçün 3 qurumun iştirakı ilə işçi qurupu fəaliyyətə başlayıb və həmin məsələlər tam aydınlaşdırılacaq.\nÖncəki Vətəndaşlar razılaşmır, şirkət isə söküntü aparır – VİDEO\nNövbəti Prezident: “Yeni tərəfdaşlıq sazişi üzərində işin 90 faizdən çoxu artıq başa çatıb”\nÖtən il Azərbaycanda yol qəzalarında ölənlərin sayı AÇIQLANDI\nÖtən il Azərbaycanda yol qəzalarında ölən şəxslərin sayı açıqlanıb. Bu barədə “Report”un sorğusuna cavab olaraq …\nYAP-çı Ramiz Göyüşovu şantaj etməkdə suçlanan jurnalist həbsdə aclığa başladı\nKişilərin botoks etdirməsini pisləyən Eltona Ülvidən CAVAB – VİDEO\nUşaq bağçasında valideynin tərbiyəçini döyməsi ilə bağlı – Rəsmi açıqlama\n10 aydır bu vəzifəni icra edirdi, bu gün təyin edildi\nParisi “yandıran” Azərbaycandır, yoxsa?…\nNazarbayev niyə bu qədər gec üzə çıxdı? – Fazil Mustafa\n2014-cü ildə dünyada baş verən neft şoku göstərir ki… – DEPUTAT\n“O, Məşədi İbadın hambalı kimi 1 abbasılıq aktyordur“ – Azər Axşam\nHafiz Hacıyevdən əməliyyat olunacaq\nSabiq millət vəkilinə cinayət işi açıldı – “Ştutqart”ın rəhbəri həbs oluna bilər\nAnasını hamamda lüt çəkəni öldürənə hökm oxundu\nKeülək əsəcək, qar yağacaq – XƏBƏRDARLIQ\nAbdin Fərzəliyev Abşeronun icra başçısı təyin edildi\nMTN generalı iş adamlarının mallarını “qaçaqmal” adıyla əllərindən alıb, satıb pulunu mənimsəyib\nAzərbaycan vətəndaşlarını intim videolarla şantaj edən 33 yaşlı qadın beynəlxalq axtarışa verildi\nVüqar Səfərlinin cinayətlərində media rəhbərlərinin günahı var – Baş redaktor\nSəkkiz bacı-qardaşıq, içərisində ən vəzifəlisi mənəm – Tahir Kərimli\nManat “üzən məzənnə”yə hazırlanır: Açıqlamaların kodları\nAğdamda məni gözləyən yox idi…\nRusiya Ukraynaya genişmiqyaslı hərbi müdaxilə edəcəkmi? – TƏHLİL


Rafael Ağayevi hakimlər uduzdurub? – FOTO/VİDEO | www.veten-tv.az\nHome » İdman » Rafael Ağayevi hakimlər uduzdurub? – FOTO/VİDEO\nYanvar 29, 2019 10:24 pm Bölmə: İdman, Manset, Video A+ / A-\nXəbər verdiyimiz kimi, karate üzrə beşqat dünya, 11 qat Avropa çempionumuz, Avropa Oyunlarının və İslamiadanın ikiqat qalibi Rafael Ağayev bu ay Fransanın paytaxtı Parisdə keçirilmiş Premyer Liqa turnirinin finalında hakim haqsızlığı ilə üzləşib.\nVeten-tv.Az-ın xəbərinə görə, o, finalda yaponiyalı Ken Nishimura ilə görüşdə hakimlər tərəfindən sıxışdırılıb.\nBelə ki, yaponiyalı karateçinin yan keçən zərbəsi xal kimi dəyərləndirilib. Əksinə, Rafael Ağayevin dəqiq zərbəsi xal kimi qiymətləndirilməyib. Bunu təqdim etdiyimiz görüntülərdə daha dəqiq görmək mümkündür./Oxu.az\nRafael Ağayevi hakimlər uduzdurub? – FOTO/VİDEO Reviewed by İlhamə Nasir on Yan 29 . Xəbər verdiyimiz kimi, karate üzrə beşqat dünya, 11 qat Avropa çempionumuz, Avropa Oyunlarının və İslamiadanın ikiqat qalibi Rafael Ağayev bu ay Fransanın payta Xəbər verdiyimiz kimi, karate üzrə beşqat dünya, 11 qat Avropa çempionumuz, Avropa Oyunlarının və İslamiadanın ikiqat qalibi Rafael Ağayev bu ay Fransanın payta Rating: 0


Aprelin 9-da Təhsil Nazirliyi ilə Azərbaycan Milli Antidopinq Agentliyinin təşkilatçılığı ilə Təhsil Nazirliyi sistemində fəaliyyət göstərən idman məktəblərinin rəhbərləri, məşqçi-müəllimləri, həkimləri və idmançıları üçün seminar keçirilib.\nSeminarda iştirak edən təhsil nazirinin müavini Firudin Qurbanov bildirib ki, hazırda Təhsil Nazirliyi sistemində 76 idman məktəbi fəaliyyət göstərir ki, həmin məktəblərdən 3-ü Uşaq-Gənclər İdman Məktəbi, 13-ü İxtisaslaşdırılmış Olimpiya Ehtiyatları Uşaq-Gənclər İdman Məktəbi və 60-ı isə Uşaq-Gənclər İdman-Şahmat Məktəbidir. Bu məktəblər üzrə 29 idman növü inkişaf etdirilir. İdman məktəblərinin idmançıları ölkə və beynəlxalq miqyaslı yarışlarda 2014-cü ildə 1994, 2017-ci ildə isə 2346 medal qazanıb.\nNazir müavini Təhsil Nazirliyi sistemində fəaliyyət göstərən həmin məktəblərin məşqçi-müəllimlər, həkimlər və idmançılar tərəfindən idmanda dopinq vasitələrindən və üsullarından istifadəyə qarşı mübarizə aparılmasında, eləcə də qadağa qoyulmuş yeni dərman, preparatlar və digər qaydalar haqqında məlumatlandırılmasında seminarın əhəmiyyətini xüsusi vurğulayıb.\nAzərbaycan Milli Antidopinq Agentliyinin direktoru Şəfəq Hüseynli agentlik haqqında məlumat verib, idmanda dopinq vasitələrindən və üsullarında istifadəyə qarşı mübarizədə aidiyyəti təşkilatlarla əməkdaşlıq əlaqələrindən bəhs edib.\nSonra Azərbaycan Milli Antidopinq Agentliyinin əməkdaşları tərəfindən mövzu ilə bağlı təqdimatlar edilib, suallar cavablandırılıb.


"Taliban" rəsmiləri niyə yoxa çıxıblar? – “Bu bütün dünyanın probleminə çevriləcək” » Sfera.az Azərbaycanda özəl xəbərlər, araşdırmalar, təhlillər və müsahibələrin tək ünvanı\n"Taliban" rəsmiləri niyə yoxa çıxıblar? – “Bu bütün dünyanın probleminə çevriləcək”\nƏfqanıstanın şəbəkələr daxilində parçalanması ehtimalının yüksək olduğu bildirilir.\n"Taliban” rəsmiləri Molla Əbdül Qəni Baradari və Molla Heybətullah Axundzadənin ard-arda ortalıqdan yoxa çıxması bu ehtimalı sürətləndirir.\nVaxtilə Suriyada İŞİD və digər təkfirçi qruplaşmalar arasında yaşanan fikir ayrılıqları daxili müharibələrə yol açmışdı. Maraqlıdır, "Taliban”la eyni halın baş vermə ehtimalı varmı? "Taliban” daxilində parçalanma olarsa, Əfqanıstanı Liviyanın taleyimi gözləyir?\nMəsələ ətrafında Sfera.az-a danışan politoloq Natiq Miri "Taliban"ın parçalanmasının labüd olduğunu deyib. Mütəxəssis "Taliban"ın fundamentində dini dəyərlərin olmadığını diqqətə çatdırıb:\n""Taliban" daxilində parçalanma ehtimalı nəinki var, hətta labüddür. Çünki təməldə yalnız nəticəyə oynamaq və bütün vasitələri uyğun olaraq qəbul etmək varsa, nəticəsi yalnız parçalanma olur.\n"Taliban" təməl prinsip olaraq İslamın hənəfi məzhəbini götürsə də, dinin yuxarı mərtəbələrində tamamilə fərqli davranışlar ortaya qoyurdu. Burada təkcə təməldə nəzərdə tutulmuş prinsiplər pozulmadı, eyni zamanda mübarizə hədəfləri də dəyişdi. Əgər əvəllər, yəni 70-80-ci illərdə "kafir” Sovet İttifaqına qarşı mübarizə aparırdılarsa, sonradan bu hədəflər dəyişərək digər dövlət və toplumları – ABŞ-ı, NATO-nu əhatə etdi. Lakin vəziyyət o həddə gəlib çatıb ki, "Taliban" bu gün müsəlmanları qətlə yetirir. Qətlə yetirilən insanlar içərisində qadınlar, gənc qızlar, körpələr və qocalar da var. Fundamentdə əgər İslam dəyərləri nəzərdə tutulursa, o zaman bu davranışları kimin adına yazaq?\nYekun nəticəyə çatmaq və daha da güclənmək üçün "Taliban" hərəkatının rəhbərliyi zaman-zaman İslam prinsiplərinə daban-dabana zidd olan müəyyən qruplaşmaları da öz tərkibinə qəbul etdi. Bu gün bu parçalanma və digər problemlərə səbəb olan əsas məsələ də məhz budur. Çünki bu, ideoloji və mənəvi birlik deyildi. Sadəcə konkret dünyəvi maraqlar üzərində qurulmuş birlik idi. Bu cür davam edərsə, proses parçalanma, dağılma və bir-birini öldürmə həddinə qədər gedib çıxacaq".\nPolitoloq "Taliban"ın parçalanmasında maraqlı olan dövlətlər barədə də danışıb. Ekspert "Taliban”da daxili parçalanmanın olmasının dünya üçün ağır nəticələnəcəyini deyib:\n"Başda Avropa Birliyi, ABŞ və Rusiya olmaqla, məsələdən yararlanmaq istəyən imperialist dövlətlər var. Həmin güclər Pakistanı zəiflətmək və regionda öz geoiqtisadi və geosiyasi maraqlarını təmin etmək üçün bu məsələdən yararlanaraq, problemi daha da alovlandıracaqlar. Əslində ilk gündən bəri Əfqanıstanda terrorun daha da çiçəklənə bilməsi təhlükəsindən danışılırdı.\nParçalanma "Taliban"ın daxilindən çıxan hər hansı qrupun müstəqil formada terror fəaliyyəti ilə məşğul olması ilə nəticələnə bilər. Bu da yeni on illər boyu Əfqanıstanı parçalayacaq, eləcə də məsum insanların kütləvi qətlinə, dilənçi vəziyyətə düşməsinə və ya demoqrafik vəziyyətin tamamilə partlamasına səbəb olacaq. Bu öz növbəsində təkcə Əfqanıstanın deyil, region dövlətlərinin, eləcə də bütün dünyanın problemi olacaq".


Ukraynadakı yaxınlarınızla əlaqədə qalın! - Azercell\n09 Mart 2022, 18:09\nUkraynadakı yaxınlarınızla əlaqədə qalın! – Azercell\nTİA.AZ xəbər verir ki, Azercell bütün abunəçilərindən Ukrayna istiqamətində mobil rabitə xəttlərində mümkün yüklənmə riskinin və pulsuz bağlantıdan sui-istifadə hallarının qarşısının alınması məqsədilə qeyd edilən güzəştli zəngləri 3 dəqiqə civarında saxlamağı xahiş edir.\nŞirkətin xidmət mərkəzləri 7/24 abunəçilərin xidmətindədir: Çağrı Mərkəzi (ümumi əlaqə nömrəsi *1111, fakturasız xətt abunəçiləri üçün (012) 490 49 49, fakturalı xətt abunəçiləri üçün (012) 490 52 52); Online Dəstək xidməti; “Kabinetim” tətbiqi: https://www.azercell.com/az/personal/digital-solutions/kabinetim.html\nvasitəsilə sizi maraqlandıran suallarla müraciət edə və ya lazımı məlumatı əldə edə bilərsiniz.


Yutubda sıfırdan kanal qurub məşhur olmağın yolları - Mütəxəssis açıqlayır - yeniinfo.com\nƏlavə etdi: Admin 27 Mart 2021 090\n“Ukraine.ru” saytının sosial media departamentinin baş redaktoru Aleksandr Fomin Yutubda sıfırdan bir layihəyə necə başlanacağına və layihə çərçivəsində necə uğur qazanılacağına dair ipucularını bölüşüb.\nFomin inanır ki, şəxsi Yutub kanalınızın yaradılması informasiya resursunun auditoriyasını xeyli genişləndirə bilər. Bəzən Yutubdakı məzmun baxış sayı baxımından saytları xeyli qabaqlayır: “Redaktədən istifadə edirsinizsə, videonu düzgün bir şəkildə təyin edin. Dizayn edirsinizsə, minimal resurslarla yaxşı bir performans əldə edə bilərsiniz.\n“Adobe Premier” və ya digər tənzimləmə proqramını bilən 2 nəfər, 1-2 ağıllı telefon, ofis və iclas otağı kimi istifadə edilə bilən bir otaq.\n“Azercell” ödənişləri yenidən “MilliÖN”də\nMyanmada sosial şəbəkələrə giriş məhdudlaşdırıldı


ABŞ və Hindistanın nüvə əməkdaşlığı Pakistan üçün yox, Çin üçün təhlükəlidir- Trend News-un eksperti - Trend.Az\nABŞ və Hindistanın nüvə əməkdaşlığı Pakistan üçün yox, Çin üçün təhlükəlidir- Trend News-un eksperti\nSiyasət Materials 4 Oktyabr 2008 14:39\nDalga Xatınoğlu, Trend -un Fars redaksiyasının rəhbəri\nPakistan Baş naziri Yusuf Rza Gilani cümə axşamı mətbuata açıqlamasında ABŞ-ın Hindistanla nüvə məsələləri üzrə bağladığı yeni müqaviləyə cavab olaraq, rəsmi Vaşinqtonun eyni müqaviləni Pakistanla da bağlamasını da xahiş edib. "Vaşinqton Pakistan və Hindistan arasında ayrıseçkilik etməməlidir", - deyə Gilani bildirib. Baxmayaraq ki, Pakistan ABŞ-ın regionda ən yaxın müttəfiqi sayılır, Hindistandan fərqli olaraq, nüvə proqramı sahəsində ABŞ-ın əməkdaşlığını qazana bilmə şansı sıfra bərabərdir.\nƏslində Pakistan cənubi Asiyada nüvə silahlı sahəsində yeganə rəqibi olan və son 61 ildə üç dəfə onunla müharibə edən Hindistanın nüvə texnikası sahəsində güclənməsinin əleyhinədir və xüsusilə də iki ölkənin Kəşmir regionun üzərində ərazi iddiaları olduğu bir halda Hindistan və ABŞ arasında nüvə məsələləri üzrə əməkdaşlığa Pakistanın reaksiya verməsi təbiidir. Lakin Gilani sözdə rəsmi İslamabadın bu müqavilədən təhlükə hiss etmədiyini bildirib. Pakistanın bu reaksiyası ABŞ-dan bir sıra güzəştlər almaq məqsədi daşıyır. ABŞ cümə axşamı bu ölkədə iqtisadi böhranı aradan qaldırmaq məqsədilə 500 milyon dollar yardım edəcəyini bildirib.\nLakin Pakistanın Hindistan kimi ABŞ-ın dəstəyini qazanacağına ümidi azdır. Belə ki, Pakistanın "nüvənin atası" sayılan xadimi Əbdulqədir Xan 2004-cü ildə ölkənin rəsmi telekanalında etiraf etmişdi ki, nüvə texnologiyası ilə bağlı sənədləri İran, Liviya və Şimali Koreyaya satıb. Bu məsələ də ABŞ-ın Pakistana etimadının itməsi ilə nəticələnmşdi. Həmçinin, Pakistanın nüvə stansiyaları Milli Ordunun nəzarətindədir və ABŞ isə dəfələrlə Milli Ordunun tərkibində olan daxili kəşfiyyat (İSİ) orqanını Talibanla əməkdaşlıqda ittiham edib.\nDigər tərəfdən, ABŞ-ın Hindistanın beynəlxalq nüfuzundan istifadə etmək məqsədi güdür. Belə ki, Hindistan İran əleyhinə MAQATE-nin Hakimlər Şurasının üzvü kimi Qətnamələrin lehinə səs verib və İranın nüvə proqramına dair tətbiq olunan sanksiyaları da icra edib.\nABŞ-ın MAQATE-də nümayəndəsi Gerigori Şolte sentyabr ayında Trend -a verdiyi müsahibədə ölkəsinin rəsmi Dehli ilə nüvə məsələsi üzrə əməkdaşlığından müdafiə edərək bildirib ki, Hindistan demokratik bir ölkədir və terrorizmlə mübarizədə beynəlxalq səviyyədə müsbət imicə malikdir.\nABŞ-Hindistan müqaviləsi Çinin maraqlarına tamamilə ziddir\nƏsas şübhə doğuran məsələ budur ki, Pakistanın qərbə meylli rəhbərlərindən fərqli olaraq, Hindistan heç zaman Qərbə meyilli olmayıb və bu ölkədə Amerika əleyhinə güclü və nüfuzlu partiyalar fəaliyyət göstərir. Hindistan hər zaman müstəqil siyasət yürütməyə çalışıb. Hətta soyuq müharibə dövründə SSRİ ilə güniş əlaqələri olub və 30 il müddətində nüvə fəaliyyətinə görə daim Amerikanın təzyiqlərinə məruz qalıb.\nƏslində, Amerikanın rəsmi Dehli ilə nüvə müqaviləsi bağlaması bu ölkədə nüfuzunun artması ilə nəticələnəcək, bu addım həmçinin Hindistanın qonşuluğundakı digər nüvə silahına malik olan Çinə qarşı böyük təzyiqdir. Çin rəsmiləri bu məsələ ilə bağlı hələ ki reksiya göstərməyiblər.\nHindistan regionda Çinin həm hərbi, həm iqtisadi, həm də siyasi rəqibidir və bu ölkənin ABŞ-la nüvə müqaviləcb bağlaması regionda onun nüfuzunun artmasına səbəb olacaq. Digər tərəfdən, Amerika öz nüfuzunu Hindistan, Paksitan və digər region ölkələrində bir daha artırmış olacaq. Nəzərə alsaq ki, Çin və Amerika dünyanın beş süper-gücləri sırasındadır, onda aydın görünər ki, Amerikanın Çinin qonşuluğunda olan ölkələrdə nüfuzunun artması rəsmi Pekinin maraqlarına ziddir.\nABŞ-ın 30 ildən sonra Hindistanla nüvə məsələsində razılığa gəlməsi, digər tərəfdən Fransanın da rəsmi Dehli ilə nüvə məsələsi üzrə əməkdaşlığa başlaması böyük riskdir. Birincisi, bu addımlar super-güclər hesab olunan Çin və Rusiyanın milli təhlükəsizliyini və xarici nüfuzunu təhlükə altına alır. Digər tərəfdən, MAQATE-nin Nüvə Silahı Əleyhinə (NPT) konvensiyasına daxil olmayan Hindistanla əməkdaşlıq İran kimi ölkələri MAQATE ilə fəal əməkdaşlıqdan və konvensiyalara əməl etməkdən çəkindirir. ABŞ-ın regionda atdığı addımlar Çin və Rusiyanın mənfi reksiyaları ilə nəticələnəcək və bu reaksiyalar isə regionun təhlükəsizliyini və qonşu ölkələrin bir-birinə etimadını poza bilər.


Xəlil Fəhimi — Vikipediya\nfars. خلیل فهیمی\nCənubi Azərbaycanın valisi\n4 may 1945 — 7 aprel 1946\n10 fevral 1876\n10 noyabr 1953 (77 yaşında)\nXəlil Mirzə Mahmud xan oğlu Fəhimi (1876-1953) — Cənubi Azərbaycanın valisi.\nXəlil Mirzə Mahmud xan oğlu 1876-ci ildə Tehran şəhərində doğulmuşdu. Fəhimülmülk ləqəbini daşıyırdı. O, Kirman vəziri Mirzə İsmayıl xanın nəvəsidir.\nXəlil Fəhimi 1936-cı ildən 1939-cu ilədək İranın Ankarada səfiri vəzifəsində çalışmışdı.\nYеni hökumətin ilk addımı sеntyabr ayının 21-də, 1941-ci ildə köhnə aristokrat ailəsindən olan, vaxtilə bir sıra nazir postlarında çalışmış, Ankarada səfir işləmiş Fəhimini (Fəhim-ol-Mülkü) Azərbaycana vali təyin еtmək oldu. Bu təyinat еlan olunan gün - sеntyabrın 21-də Əziz Əliyеv artıq Təbrizdə, onun başçılıq еtdiyi qrup Günеy Azərbaycanda işə başlamışdı.\nGünеy Azərbaycanda normal həyatın yaradılmasında İran hakimiyyət orqanlarının maraqlı olmadığına diqtəti cəlb еdərək Ə.Əliyеv yazırdı: "Təbriz valisi Fəhimi özü qarışıqlıq salanları himayə еdir. O, yaxşı bilir ki, bir çox sənayе obyеktləri işləmir, iri tacirlər Tеhrana və ingilis işğal zonasına gеdirlər. Bеlə vəziyyətdə vali hеç bir iş görmür və bizim iqtisadi-təsərrüfat həyatını normallaşdırmaqla bağlı bütün tələblərimizdən yayınır. Lakin son vaxtlar mən bildirdim ki, onun fəaliyyətsizliyi barədə bizim səfir vasitəsilə Tеhran hökumətinə məlumat çatdıraçağam. Yalnız bundan sonra o, bir qədər fəallaşdı.\nNoyabrın 21-də Rеytеr agеntliyi məlumat yaydı ki, Е.Bеvin İngiltərə parlamеntinin icma palatasında çıxış еdib və Britaniyanın öz qoşunlarını tədricən İrandan çıxaracağını bildirib, Еyni zamanda Bеvin Azərbaycandakı hadisələrlə bağlı dеputatların suallarına cavab olaraq qеyd еtdi ki, muxtariyyət almağa can atan bir siyasi qrup İranın şimalında fəaliyyətə başlamışdır. Bu qrup İran hökumətinə qarşı silahlı çıxışa əl atmışdır. Lakin bu rayonda Sovеt ordusu olduğundan İran hökuməti bu işi yatırmaqda çətinliklərlə qarşılaşmışdır. Noyabrın 24-də Xarici İşlər nazirinin müavini Homayun, noyabrın 25-də daxili İşlər naziri Fəhimi məclisdə Azərbaycandakı hadisələrlə bağlı çıxış еtdi.\nXəlil Fəhimi 1953-cü ildə vəfat edib.\nMənbə — "https://az.wikipedia.org/w/index.php?title=Xəlil_Fəhimi&oldid=5514928"


Bakıda güclü yağış, cənubda daşqın olacaq - xezernews.az\nSabah Bakıda və Abşeron yarımadasında arabir yağış yağacağı, bəzi yerlərdə intensiv olacağı gözlənilir. Cənub-şərq küləyi gündüz arabir güclənəcək.\nHavanın temperaturu Bakıda və Abşeron yarımadasında gecə 5-7, gündüz 8-10 dərəcə isti təşkil edəcək.\nEkologiya və Təbii Sərvətlər Nazirliyinin Milli Hidrometeorologiya Departamentindən XəzərNews.az-a daxil olan xəbərə görə, atmosfer təzyiqi normadan yüksək 773 mm civə sütunundan 768 mm civə sütununa enəcək, nisbi rütubət 85-95 faiz olacaq.\nAzərbaycanın rayonlarında dekabrın 20-də qərb rayonlarında gündüz hava şəraitinin əsasən yağmursuz keçəcəyi, şərq rayonlarında , axşam isə əksər rayonlarda arabir yağış, dağlıq və dağətəyi rayonlarda qar yağacağı gözlənilir. Ayrı-ayrı yerlərdə intensiv olacağı ehtimalı var. Bəzi yerlərdə duman olacaq. Şərq küləyi ayrı-ayrı yerlərdə arabir güclənəcək. Havanın temperaturu gecə 2-5, gündüz 7-10 dərəcə isti, dağlarda gecə 3-8 dərəcə şaxta, gündüz 2 dərəcə şaxtadan 3 dərəcəyədək isti təşkil edəcək.\nAzərbaycanın rayonlarında dekabrın 20-21-də ölkə ərazisində hava şəraitinin qeyri-sabit keçəcəyi, arabir yağış, dağlıq və dağətəyi rayonlarda qar yağacağı gözlənilir. Bəzi yerlərdə intensiv olacağı, çaylarda sululuğun artacağı, Lənkəran-Astara zonasının bəzi çaylarından isə qısamüddətli daşqın keçəcəyi ehtimalı var.\nXəbər 456 dəfə oxunub.


Türk bəylərlə ailə həyatı quran AZƏRBAYCANLI MƏŞHURLAR - FOTO\nTürk bəylərlə ailə həyatı quran AZƏRBAYCANLI MƏŞHURLAR - FOTO\nYerli məşhurlar arasında xarici vətəndaşlarla ailə quranların sayı kifayət qədərdir. Sənət aləmindəki azərbaycanlı xanımların böyük əksəriyyəti daha çox türk bəylərlə evləniblər.\nBAKU.WS saytı türk bəylərlə ailə həyatı quran yerli məşhurları təqdim edir:\nMüğənni İradə İbrahimova türkiyəli iş adamı Ceyhun İzerlə evlidir. 2009-cu ildə evlənən cütlük uzun illərdir Türkiyədə yaşayır. Onların İpek adlı qızı, Ali adlı bir oğlu var.\nMüğənni Yeganə Mürsəlova da türk bəylə ailə quran məşhurlardandır. O, Fateh adlı Türkiyə vətəndaşı ilə evlidir. Cütlüyün Ömər adlı bir övladı var. Mürsəlova ara-sıra Azərbaycana gəlsə də, daimi olaraq ailəsi ilə birlikdə Türkiyədə yaşayır.\nAktrisa Cəmilə Tağızadə də türkiyəli bəylə evlənib. O, Murad Temizlə ailəlidir. Cütlük aktrisa Natavan Ələkbərovanın toyunda tanış olub. Onların bu evlilikdən Abdullah Cəsur adlı bir oğul övladı var.\nAparıcı Xoşqədəm Baxşəliyeva məşhur müğənni Doğuşla evlənib. Onların toyu paytaxtın dəbdəbəli otellərindən birində baş tutub. Artıq 8 ildir evli olan cütlüyün Arda və Arın adlı əkiz övladları var.\nAzərbaycanlı model Günay Musayeva türkiyəli aktyor Tolqa Karellə ailə həyatı qurub. Cütlük 2011-ci ildə həyat yollarını birləşdirsə də, onların evliliyi uzun çəkməyib. Cütlük üç il sonra boşanıb. Onların Cihangir adlı bir övladları var. O, hazırda anası Günayla yaşayır.\n"Kristal" qrupunun keçmiş üzvlərindən olan müğənni Lalə Qafarova 2011-ci ildə türkiyəli Nurkan Mustafaoğlu ilə evlənib. Onun həyat yoldaşı da özü kimi sənətçidir. Cütlüyün iki övladı var.\nAparıcı və DJ Nurlana Cəfərova da türk bəylə ailə quran məşhurlardandır. O, Mehmet adlı türk vətəndaşı ilə evlənib. Lakin cütlüyün ailə həyatı cəmi 3 ay davam edib. Daha sonra onlar ayrılıblar. Bu haqda Nurlana müsahibələrindən birində özü açıqlama verib.\nMüğənni Aygün İsmayılova hazırda Türkiyədə yaşayır. O, 2013-cü ildə türkiyəli Haluk bəylə evlənib. 2014-cü ildə onların ilk övladı dünyaya gəlib. Hazırda cütlüyün iki qızı var.\nAzərbaycanlı model Pərvin Həsənzadə də türk vətəndaşı ilə ailəlidir. O, memar Cihad Önərlə evlənib. Cütlük ötən ilin sonlarında ailə həyatı qurub. Oların təmtəraqlı nikah mərasimi Sait Halim Paşa yalısında baş tutub.\nAzərbaycanlı aktrisa Nəsrin Cavadzadə isə türkiyəli həmkarı Gökhan Alkanla bir neçə ildir eşq yaşayır. Cütlük bir müddət əvvəl nişanlanıb. Onların toy tarixi isə hələlik açıqlanmır.\nİş elanları Pandemiyadan sonra evlənən və övladlarına toy edən MƏŞHURLAR - FOTO Prezident bu şəxslərə “Xalq artisti” adı verdi (SİYAHI) Azərbaycanın boşanan məşhurları - SİYAHI İlin yekunları: Küsən, barışan, evlənən, boşanan yerli məşhurlar (SİYAHI) Azərbaycanlı aktrisa: "Öpüş səhnəsinə çəkilmək üçün 50 min almalıyam" (FOTO)


Azərbaycanda ali və orta təhsil müəssisələrinin nizamnamələrini həmin qurumların təsisçiləri təsdiqləyəcək\n10:52 4 Dekabr 2015\n"Report" xəbər verir ki, müvafiq qərarı baş nazir Artur Rasi-zadə imzalayıb.\nDəyişikliyə əsasən, orta ixtisas təhsili müəssisəsinin nizamnaməsi təhsil müəssisəsinin təsisçisi (Azərbaycan Prezidentinin və Nazirlər Kabinetinin təsdiq etdiyi nizamnamələr istisna olmaqla) tərəfindən təsdiq ediləcək.\nAzərbaycanda hüquqi şəxs kimi dövlət qeydiyyatına alınmış, fəaliyyətinə xüsusi razılıq (lisenziya) verilmiş və akkreditasiya olunmuş orta ixtisas təhsili müəssisəsinin nizamnaməsində edilən dəyişikliklər təhsil müəssisəsinin pedaqoji şurası tərəfindən qəbul olunur və təsisçisi tərəfindən təsdiqlənir.\nTəhsil Nazirliyi bələdiyyə və özəl orta ixtisas təhsili müəssisələrinin nizamnamələrinin təsdiqinə və onlarda edilən dəyişikliklərə rəy verəcək.\nDövlət orta ixtisas təhsili müəssisəsinin ali idarəetmə orqanı Pedaqoji Şuradır. Pedaqoji Şuranın yaradılması və fəaliyyəti Təhsil Nazirliyi tərəfindən təsdiq edilən "Pedaqoji Şura haqqında Əsasnamə" bu Nümunəvi Nizamnamə və təhsil müəssisəsinin nizamnaməsi ilə tənzimlənir.\nNazirlər Kabineti eyni dəyişikliyi "Ali təhsil müəssisəsinin Nümunəvi Nizamnaməsi"nin və "Azərbaycan Respublikası Nazirlər Kabinetinin dəyişiklik edilmiş bəzi qərarlarının siyahısı”nın təsdiq edilməsi haqqında" qərarında da edib.\nXəbərin orijinal ünvanı: http://report.az/elm-ve-tehsil/ali-ve-orta-tehsil-muessiselerinin-nizamnamelerini-tesisci\nAzərbaycanda ali orta təhsil müəssisələrinin nizamnamələrini həmin qurumların təsisçiləri təsdiqləyəcək


Lent.az | KULIS - Azad seks yeganə çıxış yolumuzdur\n29-08-2019 / 10:15\nAzad seks yeganə çıxış yolumuzdur\nHəmişə azad seksin tərəfində olmuşam. Cəmiyyət üçün seks önəmli məsələlərdəndir. Amma, ancaq, lakin... hazırıqmı buna? Bakirəlik söhbətlərinə? Hələ yox. Təəssüf ki, yox. Dünya üçün artıq bu suallar köhnəlib. Yalnız bizim kimi toplumlar üçün hər zaman aktual, ciddidir. Avropada seksə idman kimi baxırlar.\nOlimpiya oyunları yadınıza düşür, Avropadan gəlmiş qonaqlar necə boylu-buxunlu, mutlu, işıqlı görünürdülər. Ona görə ki, zamanında sekslə məşğul olublar, zamanında istədikləri yerlərdə təhsil alıblar, istədikləri qadınla evləniblər, istədikləri kimi də yaşayırlar. Bizdə isə tərsinədir. İstəmədiyimiz təhsil, qadın, iş və s.\nQadına seks maşını kimi baxan kişilər olduğu surətdə azad seks olmayacaq. Azad seks üçün ilk öncə mental və ənənəvi düşüncələr dağılmalıdır. İki insan bir-birilə sevişmək istəyirsə bundan kimə nə?!\nBir hadisə eşitmişdim. Deməli, qız sevgilisinin fotolarını telefonunda saxlayırmış. Bir gün qardaşı bu fotoları görür, başlayır qızı o ki var döyməyə. Axşam ata gəlir evə. Hadisədən hali olan kimi o da qızı var gücüylə döyür. Sonra bilirsiniz, nə olur? Qız gecə evdən çıxır və intihar edir.\nBu da sizin ailə tərbiyəniz. Namus anlayışınız. Tüpürüm, belə adət-ənənəyə, mentalitetə ki, insan həyatını məhv edir. Hansı ki o insan gəncdir hələ. Onun da sevgiləri, seçimləri, mövqeyi, arzuları var. Və onun bütün istəklərini də elə ən doğma atası, anası, qardaşı məhv edir.\nÜmumiyyətlə, bu “ər evi” məsələsi nədir belə? Bir qadın mütləq ərə getməlidirmi? Onun tək yaşamaq hüququ yoxdurmu?\nO qədər təhlükəli cəmiyyətdə yaşayırıq ki, bir qadının tək yaşamasına dözə bilmirik. O qadın təkdirsə, deməli başına iş gələcək, namusunu əldən verəcək, camaatın içində biabır olacaq.\nYaşı keçib deyə ona hamı lağ edəcək. Bu qadının yanında mütləq ər sözü durmalı olacaq. O söz olmasa o qadın həmişə əzab çəkəcək, gecələr yuxusu olmayacaq. Hər gün kimlərsə ona bu mövzunu xatırladacaq, xatırladacaq. Bezdirəcək, bezdirəcək.\nÜstəlik, ona seks maşını kimi baxacaqlar. Küçədə, metroda, iş yerində belə onu seksual ehtiyac ödəyən ləvazimat kimi görəcəklər. Əslində, kişilər də istəyir ki, rahat sevişsin, sevdiyi qadınla yaxın olsun. Bəs kimdir bizim qarşımızı alan? Dediyimiz kimi mentalitet, din, ənənə.\nBir dostum vardı, dindardı. Neçə dəfə mənə danışıb ki, evli qadınlarla münasibətdə olmuşam. Deyirəm, bəs necə namaz qılırsan, Allahdan tövbə istəyirsən hər dəfə? Bu sözlərdən sonra susur. Cavab vermir.\nBir neçə azğın dindar var ki, az qalırlar qadınları diri-diri yesinlər. Bir hadisə olan kimi çıxırlar qarşımıza ki, namus belə, qadın elə. Özləri cənnətə gedəcək, biz kafirik onsuz da.\nNamus keşikçiləri, mental təfəkkürlülər qadınların qarşısını alır, qadağalar qoyur.\nVə yaxud ata övladının universitet ixtisasına belə qarışır. Ona investisiya kimi baxır. Gələcəkdə deyir, oğlum da məni saxlayar.\nBaşqa misal çəkək. Qızı zorla sevmədiyi biri ilə evləndirirlər. Zaman keçir, qadın ərini aldadır. Bu yerdə Platonovun sözü yadıma düşür: “Mən səni çox aldatdım, amma xəyanət etmədim.” Cəmiyyətsə əlində balta qadını fahişə elan edir. Əxlaqsız damğası vurur. Axı bu qadını siz bədbəxt etdiniz, istəmədən evləndirdiniz. Axı onun da ehtiyacları var. Seks də hava, su kimi bizim ehtiyacımızdır. Mən demirəm ki, kimlə gəldi, harda gəldi münasibət yaratmaq olar.\nŞair demiş, savaşmayın, sevişin.\nDüşünürəm ki, cəmiyyətimizin inkişafı, tərəqqisi ilk öncə azad seksdən keçir. Əgər buna nail ola bilsək, insanlar nə istədiklərini, necə yaşamaq istədiklərini müəyyən edəcəklər. Sizə deyim, ədəbiyyatımız, mədəniyyətimiz, səhiyyəmiz, təhsilimiz ikiqat inkişaf edəcək. Özü də çox sürətlə. Çünki insan beyni təmiz düşünməlidir. Buna görə seks vacibdir.\nOndan sonra biz dünyada gedən proseslərdən, post insandan, robotlardan, Marsdan danışarıq. Hələlik azad seksə nail olaq. Nimdaş qoxulu düşüncələri güllələyək, yerinə istədiyimiz həyatı yaşayaq.\nCəmiyyətin sübuta yetirilməmiş fikri ilə oturub-durmaq bədbəxtlikdir. Qohumlarınızın, dostlarınızın, ətrafınızın xoşuna gəlmək üçün deyil, özünüz üçün yaşayın. Bu həyat bircə dəfə verilir adama. Onu doya-doya yaşamaq lazımdır.\n2760 dəfə oxunub\nİngiltərədə yaşayan azərbaycanlı şair: “Gizli təşkilat yaratmışdıq” - Müsahibə\nQarovulçu işlədiyi teatrda solist olan, Tacikistandan balerina qaçıran Xalq artisti\nİtimizi qucaqlayıb üzr istədim\nSəbuhi Sədəf: “Mən onun üçün yaşayıram” – Müsahibə


Azərbaycanda bankirlə əməkdaşları arasında qarşıdurma - Vahid Ələkbərovun bankında nə baş verir? » Qlobal.Az\nTəkcə 2016-cı ildə 9 bank fəaliyyətini dayandırıb. Bunlar "Bank of Azerbaijan”, "Texnikabank”, "Bank Standard", "Qafqaz İnkişaf Bankı", "Atrabank", "Dekabank” ASC, "Kredobank” ASC, "Parabank” ASC və "Zaminbank” ASC-dir. Bağlanan bankların arasında ən böyüyü "Bank Of Azerbaijan” idi. Yeri gəlmişkən, adıçəkilən bankın binası ötən il sökülüb. Bağlanan banklardan "Parabank” ASC isə bank sektoruna sonradan bank olmayan kredit təşkilatı kimi daxil oldu və hazırda bu istiqamətdə fəaliyyət göstərir.\nNəticədə Mərkəzi Bankın qərarı ilə daha 4 bankın - "Amrahbank”, "NBC Bank”, "Ata Bank” və "AGBank”-nın lisenziyaları ləğv edildi. Bu banklar aktivlərinin həcminə görə ilk 10-luqda olmayıblar. Ən yüksək paya "Ata Bank" (1,4%), ən aşağı paya "Amrahbank" (0,6%) malik olub. "AGBank" isə aktivlərinin həcminə görə 15-ci yerdə olub. Kredit bazarına gəldikdə bu bankların payı təxminən 7%-dən az olub. Yenə də ən böyük paya (2,6%) "Ata Bank", ən az paya "Amrahbank" (0,79%) olmaqla kredit bazarında ilk 10-luğa düşə bilməyiblər.


"Təsadüfi adamlardır, qanları xarabdır..." — İcra başçısı həbs olunan həmkarlarından DANIŞDI - MINVAL.INFO\n“Təsadüfi adamlardır, qanları xarabdır…” — İcra başçısı həbs olunan həmkarlarından DANIŞDI\n“Əvvəl “NAZ Lifan” maşınımız olub, ancaq həmin avtomobilə minməmişəm. Biz həmin “NAZ Lifan” avtomobilini Yeni Azərbaycan Partiyasının Daşkəsən rayon təşkilatının sədrinə verdik. Bağışlamamışıq, xidməti avtomobil kimi verilib. Mətbuatda yazılanlar da bu avtomobillə bağlıdır”.\nBunu Demokrat.az-a açıqlamasında Daşkəsən Rayon İcra Hakimiyyətinin başçısı Əhəd Abıyev deyib.\n“Mənim həmişə jurnalistlərlə münasibətim yaxşı olub. Bu, indi də belədir. Hər kəsin ürəyində Allah xofu olmalıdır, düzgün danışmaq lazımdır. Həmin avtomobilin mənə aidiyyatı yoxdur axı… Qar yağmışdı, əlimdə qarla şəkil çəkdirmişdim, indi xəbər saytları yalnız həmin şəkildən istifadə edirlər. Bu, qərəzli davranmaqdır”.\nİcra başçısı son günlər həbs edilən məmurlardan da danışıb: “İndi Dövlət Təhlükəsizliyi Xidməti bəzi rayonlarda əməliyyat keçirir, qanun pozuntusuna yol verən vəzifəli şəxslər saxlanılır. Bu, o demək deyil ki, bütün icra başçıları belə qanun pozuntularına yol verirlər. İqtidara can yandıran adam vicdansızlıq etməz axı…Qanun pozuntusuna yol verənlər təsadüfi adamlardır, qanları xarabdır, aldıqları tərbiyəni nümayiş etdirirlər. Ona görə də cəzalandırıldılar. Allah Prezident İlham Əliyevə can sağlığı versin. Belə icra başçılarının işləməsi ləkə idi. Həmin insanları müəyyən adamlar bu yerə çatdırıblar. Geniş video-çıxış etmişəm, koronavirus pandemiyası dövründə görülən işlərdən danışmışam. Bu, mətbuatda da yayılıb. İndi bütün rayon icra hakimiyyəti başçılarına tapşırıq verilib ki, işinizi belə qurun”.\nNəşr edilib: 2020/05/13 18:47


Erməni ordusu itki verdi: Ölən və yaralanan var – Yenicag.Az\nAna Səhifə Cəmiyyət Erməni ordusu itki verdi: Ölən və yaralanan var\nErməni ordusu itki verdi: Ölən və yaralanan var\nYeni Çağ Media Qrupu – Fevral 08, 2017 - 15:04\nErmənistan və Azərbaycan silahlı qüvvələrinin təmas xəttində düşmən ordusunun daha bir əsgəri ölüb.\n1979-ci il təvəllüdlü Qeham Henrixoviç Manukyan tərəflər arasında baş verən atışma zamanı həyatını itirib.\nAtışma zamanı daha bir erməni əsgəri 19 Koryun Kamo Kirakosyan yaralanıb. Başından ağır yaralanan erməni əsgər işağl altında olan Ağdərə xəstəxanasına aparılıb. Hazırda o, əməliyyat olunur. Əsgərin vəziyyətinin ağır olduğu deyilir.\nQeyd edək ki, Azərbaycanın Müdafiə Nazirliyinin bu gün açıqladığı rəsmi məlumata görə, erməni silahlı bölmələri cəbhənin müxtəlif istiqamətlərində 60 və 82 millimetrlik minaatanlardan, iriçaplı pulemyotlardan və 122 millimetrlik haubitsalardan da istifadə etməklə sutka ərzində atəşkəs rejimini ümumilikdə 39 dəfə pozub.


24 Sentyabr 2018 12:41 (UTC+04:00)\n“Ermənistanın baş naziri Nikol Paşinyan cəmiyyətdə populyarlığını qoruyub saxlayır”. Bunu SİA-ya açıqlamasında politoloq Qabil Hüseynli deyib.\nOnun sözlərinə görə, Nikol Paşinyanın "Mənim addımım" adlı blokdan irəli sürdüyü namizəd Ayk Marutyan seçkilərdə qələbə qazandı: “Bu o deməkdir ki, Ermənistan əhalisi arasında "Mənim addımım" blokunun nüfuzu kifayət qədər böyükdür. Hələki Paşinyanın cəmiyyətdəki nüfuzuna xələl gətirəcək müəyyən təzahürlər olsa da əhali hələ də onun nələrsə edə biləcəyinə inanır. Amma edə biləcəkmi? Bu tamam başqa sual ortaya çıxarır. Çünki Paşinyan indiyədək verdiyi vədlərin heç birini yerinə yetirməyib”.\nPolitoloq bildirib ki, Paşinyanın bütün çıxışları kütlə səviyyəsinə hesablanıb: “Çünki bu çıxışlar intellektual çıxışlar deyil. Təbii ki, bu çıxışlarda əsas hədəf kimi Azərbaycan seçilib. Bu da beynəlxalq ictimaiyyət və beynəlxalq təşkilatlar tərəfindən narazılıqla qarşılanıb. Bu nöqteyi-nəzərdən demək olar ki, Paşinyanın çıxışları Ermənistan cəmiyyətinin müəyyən kəsimində etibar qazansa da, dünya miqyasında etibar qazana bilməyib”.


Türkün Qaraqoyunlu elinin ruh yaddaşından soraqlar\nTürkün Qaraqoyunlu elinin ruh yaddaşından soraqlar Mədəniyyət\n2 İyul 2014 17:13\nDeyirlər, Qazan xanın sürüləri Murğuz yaylasını bürümüşdü. Yurd yerlərində onun sürülərinin sayı-hesabı yox idi. Amma bir neçə kafir (bəzən gavır da deyirlər) haramısı peyda olmuşdu. Sürünü bölüb aparsa dərd yarıdı, gəlib əvvəlcə çobanı qaladığı ocağa atıb diri-diri yandırırlar, sürüdən isə apara bildiklərini aparırlar, apara bilmədiklərini qırırlar. Çobanın ürəyinə damır ki, gavırlar onun da başına bu müsibəti açacaqlar. Qazan xan Ağca qalada oturmuşdu. Dünya görmüş çoban köməkçisini göndərdi ki, gedib Qazan xana xəbər versin, köməkçilər göndərsin. Bala çoban bir neçə dağ aşmalıydı ki, gedib Ağca qalaya yetişsin. Tək qalan yaşlı çobanın içinə bir qara bulud çökdü, vahimələndi, sürünün ətrafını dolandı, nədənsə ümidi üzüldü. Yenə də üzünü Tanrıya tutdu, həmişəki kimi dua oxudu. Bir dəfə oxuduğu duadan, Tanrı istəyindən bulaqdan su çıxdı, qurban kəsdi. Duası qəbul olmuşdu. Yenə ümidini üzməyib əllərini qoşalayıb, başını qaldırıb göyə üz tutdu. Amma indi Tanrıdan başqa dilək istədi: Ulu Hürmüz, uluların ulusu, səndən bir diləyim də var, bir diləyimi yerinə yetirdin, şəfa bulağı açdın, xəstələr şəfa tapdı, mənim də el içində adım Xan Çoban kimi əzizləndi, indi mən sənin bir tozun, bir yol daşınam. Kafirlər məni də, sürünü də odda yandıracaq. Diləyim odur ki, məni də, sürünü də, köməkçinin itini də daş elə, qoy yayda bu yaylağa gələnlər bizi görüb yad eləsinlər.\nÇobana əyan olmuşdu, içində bir vahimə yaranmışdı, gavurların gəlişini gözləyirdi, birdən qulağına bir səs gəldi: Tanrı diləyini eşitmişdi. Sən də, sürülərin də, itin də əbədiləşdiniz. Beləcə çoban da, sürü də, iti də daşa döndü. Hər il Murğuz yaylağına gələn el-oba yaşı bilinməyən bu qədim heykəllərə baxıb heyrətlərini gizlədə bilmirlər. Bu daşlar pir kimi müqəddəsləşiblər.\nQocaların dilində bir versiya da dolaşır. Gavurlar gəlib gecə Çobanı diri-diri qaladığı ocağa atırlar, qoyunlardan kəsib çoban yandırdığı ocaqda kabab çəkib yeyib -içirlər. Bu zaman göydə ildırım çaxır, ildırım həmin yerə düşür, gavurları qırır, sürü dərələrə səpələnir, qayalardan tökülüb qırılır. Xəbər Qazan xana çatır. Çobanın ocaqda diri-diri yandırılması ona çox pis təsir edir. Çox düşünəndən sonra el-obada ev tikən ustaları gətirib onlara deyir:\n- Çobanın da, yanında itin də, qoyun sürüsünün də heykəllərini həmin arxacda qurarsınız. Qoy çobanın arzusu yerinə yetsin, bu düzlərin daşları kimi yaşasınlar.\nƏlbəttə, bu əfsanədən daha çox nə zamansa olmuş həqiqətdir. Hər əfsanənin mayasında bir həqiqətin izi yaşanır. Yaxşı deyiblər, hər daşın öz tarixi var.\nMurğuz yaylasındakı bu əfsanələrin hər biri bir dastanın izindən xəbər verir. Bu əfsanələr bizə Dədə Qorquddakı Qaraca Çobanı da xatırladır.\nMurğuz yaylasının həmin ərazisində yalnız uçuq divarları qalmış "Ağcaqala" adlı bir qədim abidə də var. Ağcaqala haqqında da çeşid-çeşid əfsanələr söylənilir. Əfsanələrin məzmunundan hiss olunur ki, bunlar çox maraqlı bir dastanın izləridir. Dastanın şeir hissəsi unudulub, məzmun dildən-dilə keçə-keçə dövrümüzə gəlib çatıb.\nƏfsanənin məzmunu belədir: Arandan gəlib Qaraqoyunlu dərəsində yuva qurmuş Sərxan adlı bir əzazil bəy yerli camaatı çox incidir, bəylik nüfuzundan istifadə edib özbaşına vergi yığır, üzdə olan, tanınan cavanları döydürür, çoxlu mal-qoyunu olanların əlindən alır. Buna dözməyən cavanlar da ya Arana üz tuturlar, ya da çöllərə qaçırlar. Bu zaman Ağca adlı bir qaçaq peyda olur. Onun çox yaraşıqlı, ağ üzlü, qamətli bir gənc olduğunu görənlər adını bilmədiklərinə görə Ağca deyə tanıyırlar. Ağca adamlarla çox ünsiyyətdə olmur, qışda Arana üz tutur, yayda gah Murğuzda, gah Şah dağında, gah da Soyuqbulaq yaylasında libasını dəyişə-dəyişə dolanır, fürsət düşəndə Sərxanın adamlarına hücum edir, Arandan gələn adamlarını soyur, yaxınlarının var-dövlətini talan elətdirir. Ağca cin kimi bir zaman yoxa çıxır, kimsəyə görünmür. Çox adam elə bilir ki, Ağca dəstənin başçısıdır. Onun dəstəsində kimin olduğunu da tanımırlar. Deyirlər əlacsız qalan Sərxan Qazan xanın yurdunda onunla görüşür. Ağca əhvalatını ona danışır, onunla məsləhətləşir, onun ələ keçməsində köməyini arzulayır.\nQazan xan söz verir, çobanlarına tapşırır ki, Ağcanı, ya onun tanıdığınız adamlarını görsəniz, mənə xəbər verin.\nAğcanı tanıyan çobanlar onu satmırlar. Qazan xan özü də maraqlanır ki bu gözəgörünməz "cin" kimdirsə, sabah onun da mülkünə əl gəzdirə bilər. Bir dəfə xəbərçi Qazan xana bildirir ki, tanıdığı qaçaq Ağcadır, özü də indi bu dərədədir (bu dərə el arasında Qazandüşən, yəni Qazan xan yurd salan kimi tanınır). Qazan xan libasını dəyişib dərəyə enir və gizlənir. Bir nəfərin dərəyə girdiyini görür, ha gözləyir, adam dərədən çıxmır, yavaşca dərəyə girir, baxır ki həmin adam şəlalə altında yuyunur. Ona xeyli baxıb geri dönür... Aradan xeyli zaman keçir... Ağca Arandan yaylağa dönür, görür ki, Qazan xanın adamları onun yurd yerində bir qala tikiblər, fürsət tapıb qalanı seyr edir, səliqə ilə tikilmiş iki gözlü bu bina kənardan gözəl görünür. Ağca düşünür ki, yəqin Qazan xan qışı da bu yaylaqda keçirmək istəyir. Axı Murğuz yaylasının çox gözəl ab-havası var. Günlərin birində Ağca bu qalaya baş çəkmək istəyir, amma ehtiyat da edir. Çünki eşitmişdi ki, onu tutmaq üçün Sərxan Qazan xanla məsləhətləşib. Maraq güc gəlir, yenə də qalaya yaxınlaşır, kimsənin olmadığını yəqin edib içəri girir, içəridə çox səliqəli bir mənzil görür, hətta oturub bir az dincəlir də. Onu da düşünür ki, Qazan xan onu tutsa da Sərxana verməz. O mərd adamdır...\nQəfildən Qazan xan içəri girir. Ağca ilə üz-üzə dayanır.\n- Ələkeçməz Ağca xoş gəlib - deyir - Qazan xan.\n- Məni tora salmaq üçünmü tikibsiniz bu qalanı?\n- Yox, Ağca, bu qalanı Ağca üçün tikdirmişəm, tora salmaq üçün yox, onun istirahəti üçün, bəsdir daha dağda-aranda gizlənpaç oynadığın. Bundan sonra insan kimi yaşamalısan, daha qaçaq Ağca yoxdur, Ağca qalanın gözəl Ağca xanımı var.\nAğca yerində dondu. Məni kimsə satıb, qız olduğumu bəs haradan bilib? Axı bunu anamdan başqa kimsə bilmirdi.\nQeyd edək ki, Ağcanın atası Sərxan bəy tərəfindən öldürülmüşdü. Oğul övladı olmadığından anası Ağcanı oğul kimi böyütmüş və bu sirri hamıdan gizlətmişdi ki, Ağca\nböyüyüb Sərxan bəydən atasının intiqamını alsın.\nXeyli tərəddüddən sonra Ağca dedi: Qazan xan, bəs Sərxan bəyə söz veribsən ki məni tutub ona verəcəksən.\n- Mən nə bilirdim Ağca göydən enmiş mələkdir, lazım olanda göyə çəkilir. Camaat da elə bilir sən ya cinsən, ya da mələk.\n- Axı mən ona nifrət edirəm, birdən əlim dinc durmaz...\n- Ağca, qoy Sərxan gəlsin, səni görəndə xəcalətindən öləcək.\nQazan xan Ağcanın igidliyini bilirdi, bu qədər gözəl bir qızın igidliyinə görə onu ülvi bir məhəbbətlə sevirdi.\n- Ağca, sən narahat olma, mən Sərxan bəyə verdiyim sözü də yerinə yetirəcəm. Ağca xanım da Murğuzun qoynunda bu Ağca qalada səfa sürəcək, daha gündə yerini dəyişməyəcək.\nQazan xan Sərxan bəyə sifariş göndərir ki, Murğuza gəlsin. Sərxan bəy sifarişi alan kimi sevincək atını çapıb Murğuza gəlir. Qazan xanın qalaçasını görüb təəccüblənir, bir qədər də şübhələnir, görəsən yaylaqda bu qalanı niyə tikdirib? Atını düz qalanın önünə sürür. Qazan xan onu uzaqdan görürdü. Gözətçilər Qazan xanın göstərişi ilə Sərxan bəyi içəri dəvət elədilər. Sərxan bəy içəri keçir, səliqəli bəzədilmiş qalanı gözdən keçirir, Qazan xanla üz-üzə dayanır, tələsik Ağcanı soruşur.\n- Narahat olma, Sərxan bəy, Ağca da buradadır, indi görəcəksən. Elatdan gəlibsən otur, bir az söhbət edək.\nOtururlar. Qazan xan o biri odada olan Ağcanı səsləyir. Göz qamaşdıran məxmər libaslı Ağca yan odadan ədalı yerişlə çıxır və Sərxan bəyin önündə dayanır. Özünü tamam itirmiş Sərxan bəy güclə ayağa qalxır. Xəcalətli baxışlarla gah Ağcaya baxır, gah da Qazan xana. Dili tutmur söz desin, inana bilmir ki, bu Ağca qızdır ya oğlan, yoxsa Qazan xan məni ələ salır. Sükutu Qazan xan pozur.\n- Sərxan bəy, mən vədimi yerinə yetirdim.\nSərxan bəy bilmir ki, nə cavab versin, o başqa aləmdə idi.\n- Qazan xan, sən vədinə əməl elədin, mənsə rüsvay oldum. Daha mənim bu yerlərdə yaşamaq haqqım yoxdur. Xoşbəxt olun! Deyib tez bayıra çıxır, atına minib Arana üz tutur.\nSərxan bəy bir daha Murğuz yaylasında görünmür. Deyirlər o, Şəmkir diyarına köçüb orada yurd salır...\n1985-ci ildə Murğuz yaylasının sol yaxasında Tərsa çayın sahilində torpaq altda qalmış bir tikilinin üstünü sel açmış, bu, bölgədə çox söz-söhbətə səbəb olmuşdu. Buraya Ermənistandan, hətta Fransadan alimlər və mütəxəssislər gəlmişlər. Azərbaycandan xalq yazıçısı İsa Hüseynov da bu mənzərənin şahidi olmuş, müxtəsər öz rəyini də yazılı qeyd etmişdi. Onunla birlikdə alban mütəxəssisi olan bir qız da gəlmişdi.\nQeyd edim ki, bu bölgə Qaraqoyunlu dərəsi adlanır. Vaxtı ilə bu dərədə irili-xırdalı 30-a yaxın kənd olub. Onların xarabalıqları gözdağı kimi yaşanırdı. Son köçdə (1988) 14 kənd məcburən köçməli oldu.\nQaraqoyunlu Murğuz yaylasının ətəyində Ağcaqalanın tuşunda üzə çıxan bu böyük tikintiyə (onu şərti olaraq dərədə yerləşdiyi üçün "Dərəqala" adlandıraq) baxış keçirilmiş, hələlik rəy belə olmuşdu ki, bu qala Alban qalasıdır, hətta Alban yazısını da oxuya bilən mütəxəssis də olmuş, divardakı yazını oxumuşdu: "Biz olmuşuq sizin kimi, siz də olacaqsınız bizim kimi".\nQalada "650-ci il" və Qazan xanın adını oxumuşlar. Fransalı qonaq da türk dilini bilirmiş. Bu yazı İrəvandan gələnləri pərt etmiş, qalaya bir erməni gözətçi qoyub yığışıb getmişlər. Qalanın yaxınlığında olan kəndlərin (Çölkənd, Çaykənd, Əmirxeyir) yaşlı adamları bildirmişlər ki, Ağca qala ilə bu qalanın (Dərəqalanın) yeraltı əlaqəsi olub, hətta saxsı su xətti də üzə çıxıb.\nBu bölgədə böyük bir mədəniyyət torpağa gömülüb. Murğuzun sağ yaxasında isə Aldədə abidəsi var. Bu abidə haqqında onlarla əfsanə və rəvayətlər söylənilir. Onların bəzilərini dilçilik üzrə fəlsəfə doktoru Ziyəddin Xasıyev "Tovuzun toponim dünyası" (2010) kitabına daxil edib. Bir neçəsini isə prof. Sədnik Paşayev toplayıb "Azərbaycan xalq əfsanəsi" (1985) kitabında verib. Biz də öz obamızın - Qaraqoyunlu dərəsinin ağsaqqallarından topladıqlarımızdan bəzilərini - daha doğrusu, ağla batanlarını qısaca xatırlatsaq yerinə düşər.


Rusiya bir gündə 200 milyard dollara yaxın pul itirib: İqtisadi tənəzzül qapıda - JURNALİST ARAŞDIRMA MƏRKƏZİ\nAna səhifə/Xəbərlər/İqtisadiyyat/Rusiya bir gündə 200 milyard dollara yaxın pul itirib: İqtisadi tənəzzül qapıda\nRusiyanın işğalçılıq siyasəti iqtisadiyyatını böyük bir problemin içinə sürükləməyə başlayıb. JAMAZ.İNFO xəbər verir ki, bu gün səhər saatlarında dollar qarşısında 5.7 faiz ucuzlaşan rus rublu, günorta saatlarından sonra daha 7 faiz ucuzlaşıb.\nHazırda bir dolların 92 rubla satıldığı bildirilir. Rusiya Mərkəzi Bankı isə vəziyyəti sabitləşdirmək üçün tədbirlər görməyə start verib. Lakin onların valyuta bazarına müdaxiləsi də hər hansı fayda verəcək kimi görünmür.\nBu əsnada, dünya birjalarında neftin qiyməti 105 dollaqı keçib. Avropada mart ayı üçün satışa çıxarılan qazın qiyməti isə 1500 dollara yaxınlaşır.\nRusiya şirkətləri isə hər saat daha böyük pullar itirməkdədirlər. Belə ki, bu gün Moskva Birjasında RTS indeksləri 40 faiz dəyər itirib. Baş verən eniş fonunda bu gün Rusiya birjalarına səhmlərin birja dəyəri isə 180 milyar dollar düşüb.\nBöyük itki ilə üzləşən Rusiya şirkətləri arasında öncüllük edənlər “Sberbank”dır ki, onun səhmləri 79 faiz ucuzlaşıb. VTB bankın dəyər itkisi isə 35 faiz təşkil edib. Rusiyanın ən nəhəng “Gazprom” şirkətinin səhmləri isə 34 faiz ucuzlaşıb. Bundan başqa, “Magnit” şirkətinin səhmləri 34.4 faiz, “Ozon Holding” 31,89 və pərakəndə satış nəhəngi “X5 Group” səhmləri isə 31,45 faiz ucuzlaşıb.\nEkspertlərin ilkin hesablamalarına görə, Rusiyanın bir gündə iqtisadi itkiləri 200 milyard dollar yaxınlaşır. Ukrayna ilə müharibə davam edəcəyi təqdirdə bu rəqəmin daha da böyüyəcəyi gözlənilir.\nRuslar Kiyevdəki hava limanına hücum etdi: Diversantlar əsir götürüldü, 3 helikopter vuruldu


İqtisadiyyat.Az Medicina.az-a istinadən xəbər verir ki, düzgün qidaları seçərək həm maddələr mübadiləsi sürətini tarazlıqda saxlaya bilər, həm də yaşlanmağı gecikdirə bilərsiniz. Beləliklə, 30 yaşı keçən kimi, bu qidaları menyudan yavaş-yavaş çıxarın.\nBədəniniz ağ unu qlükozaya(şəkər) çevirir. Qlükoza isə bədəndə asanlıqla yağa dönür. Təmizlənmiş ağ unun orqanizmə faydası yoxdur. Bunun əvəzində, bütün növ taxıl və buğda məhsullarını seçə bilərsiniz.\nMayonez, ketçup, soya sousu və digər oxşar hazırlanmış sousların tərkibində bir çox əlavə maddələr var. Belə souslar yüksək natrium tərkibinə malikdir. Soya sousu isə fermentləşdirilmiş soyadan hazırlanır. Bu da döş xərçəngi hüceyrələrini və yaddaş problemlərini stimullaşdıra bilər. Bəzi insanlarda baş ağrısının yaranmasına da səbəb ola bilir.\nAzərbaycanda sel gölü dağıtdı, 15 ton balıq tələf oldu\nSOCAR II rübün hasilat göstəricilərini açıqlayıb\nDüşmənin Qazax sakinlərinə vurduğu maddi zərərlə bağlı cinayət işinə başlanılıb


Böyükağa Hacıyev: “Futbolumuzda intriqa qalmayıb” — Axtarırıq.Biz\nBöyükağa Hacıyev: “Futbolumuzda intriqa qalmayıb” “Qəbələ” Bakıdakı oyunda çox uğurlu nəticə qazanmışdı. Hamı gözləyirdi ki, onlar evdə “Neftçi”ni çox asanlıqla keçəcəklər. Ancaq futbol sürprizlərlə doludur. Gördünüz ki, ikinci matçda ilk oyundakı nəticə təkrarlandı (1:1), əlavə vaxtda da qol olmadı və 11 metrlik zərbələr seriyasından sonra “Neftçi” finala yüksəldi”.\n“Qarabağ” - “İnter” cütünün oyununu da dəyərləndirən Böyükağa Hacıyev Ağdam təmsilçisinin ilk oyunda hər şeyə aydınlıq gətirdiyini deyib. Onun sözlərinə görə, birinci matçda 4:0 hesablı qələbə qazanan ikinci qarşılaşmada da 1:0 hesablı qələbəni asanlıqla əldə edib. Çalışdırıcı bildirib ki, “İnter”in ötən illərdən futbolçulara borclu olması və bu səbəbdən avrokuboklarda iştirakdan məhrum edilməsi komandanın oyunlara lazımınca köklənməsinə imkan vermir: “Onlar birinci UEFA ilə problemlərini həll etməlidir. Bundan sonra avrokubok barədə fikirləşməlidirlər. Bu səbəbdən də futbolçular oyuna lazımınca köklənə bilmirlər. Fikirləşirlər ki, qalib gəlsələr də, uduzsalar da, Avropaya getmirlər. Əgər rəhbərlik bunu istəyirdisə, çətinliyini vaxtında həll etməli idi”.


Türkiyə bir neçə ölkə ilə uçuşları dayandırır | marja.az\nTürkiyə yeni koronavirus ştammlarının yayılması ilə əlaqədar bir neçə ölkə ilə uçuşlarını dayandırıb.\nBu barədə Türkiyə Daxili İşlər Nazirliyi xəbər verib.\nMəlumata əsasən, 1 iyul tarixindən etibarən Banqladeş, Braziliya, Cənubi Afrika, Hindistan, Nepal və Şri Lanka ilə uçuşlar dayandırılıb.\nQeyd olunub ki, Banqladeş, Braziliya, Cənubi Afrika, Hindistan, Nepal, Şri-Lankadan gələn və son 14 gün ərzində orada olan şəxslərin ölkəyə gəlmədən 72 saat əvvəl mənfi PCR testi nəticəsini təqdim edilməsi tələb olunur. Sonra həmin şəxslər 14 gün karantində qalacaq.


“Hətta belə şərait də, milyonçuya çevrilmək şansı verir” - Onun film seçimi » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\nDate: 11 Sentyabr 2017, 09:15, Oxunma sayı: 1803\nSahib Məmmədovun tövsiyəsi - bu filmlərə baxın!\nFilmlərin insanların həyatında, dünyagörüşündə rolu danılmazdır. Bu gün internetdə axtarış edərkən, qarşımıza o qədər film çıxır ki, hansına baxacağımızı bilmirik. Həm də elə seçim etmək lazımdır ki, əlavə vaxt itkisi olmasın, baxdığımız filmin aşıladığı fikir bizim üçün müəyyən bir anlam daşısın. Bəzən gənclər bu kimi nüanslara görə film seçimi edərkən çətinlik çəkirlər. Lakin filmləri izləyən insanların təcrübələri bu mövzuda bizə çox kömək edə bilər.\nBu rubrikamızda da qonağımızın sevdiyi və gənclərə məsləhət gördüyü 3 filmi sizlərə təqdim edirik. Müsahibimiz Vətəndaşların Əmək Hüquqlarını Müdafiə Liqasının sədri Sahib Məmmədovdur. Məsləhət verməyi sevməsə də, gənclərə baxmaq üçün 3 film adını bizə söylədi.\nOnun məsləhət gördüyü birinci film "Gecəqondudan olan milyonçu”dur ("Slumdog Millionaire”). S.Məmmədov deyir ki, film səfalət həyatı keçirən uşaqların həyatından bəhs edir. Hətta belə şərait də, bilikli olmaq və milyonçuya çevrilmək şansı verir. Həyat məktəbi ən yaxşı məktəbdir, kifayətdir ki, sən o məktəbi ləyaqətlə bitirəsən.\nİkinci film isə "Hatiko: Ən sədaqətli dost”dur. Filmin ssenarisi real həyat hadisələri əsasında qurulub. Müsahibimizin sözlərinə görə, film insanlarda, xüsusən gənc nəsildə humanizm prinsiplərini aşılayır. Heyvanlara, özəlliklə də ev heyvanlarına sevgini artırır. Bu film bir itin necə vəfalı olmasından, onun taleyindən bəhs edir. Belə ki, bu it sahibinə çox sədaqətli olub. Hatiko bütün Yaponiyada 1932-ci ildə Tokionun iri qəzetlərindən birində nəşr edilmiş "Sadiq it 7 il əvvəl ölmüş öz sahibinin gəlişini gözləyir” başlıqlı məqalədən sonra məşhurlaşıb. 1987-ci ildə çəkilmiş "Hatikonun taleyi” filmi bu köpəyin sədaqətindən bəhs edir. 2009-cu ildə isə bu filmin remeyki olan "Hatiko, bir köpəyin taleyi” filmi çəkilib.\nDigər film isə öz ölkəmizin istehsalı olan "Gün keçdi”dir. Filmin rejissoru Arif Babayev, ssenari müəllifi isə Anar Rzayevdir. Kino, yazıçı Anarın "Gürcü familiyası” hekayəsi əsasında ekranlaşdırılıb. S.Məmmədov qeyd etdi ki, bu filmdə çox şey var. Nakam sevgi, tarixi abidələrin mühafizəsi problemi, 70-ci illərin Bakısı, "Gün keçdi, amma ömür hələ keçməyib. Ömrün daha yaxşı günləri hələ qabaqdadır" optimizmi.


"Bakı"nın apellyasiya şikayətinə baxılmayıb - Report.az\n"Bakı"nın apellyasiya şikayətinə baxılmayıb\n19 May, 2015 20:04\nBakı. 19 may. REPORT.AZ/ Bu gün AFFA-nın Lisenziya Komissiyasının iclasında 2015-16-cı il mövsümündə UEFA-nın klub yarışlarında və Premyer Liqa yarışlarında iştirak etmək hüququnu verən lisenziya üçün müraciət etmiş klubların sənədlərinə baxılıb.\n"Report"un AFFA-nın saytına istinadən verdiyi məlumata görə, Premyer Liqa yarışlarında iştirak etmək məqsədilə lisenziya üçün müraciət etmiş, lakin lisenziya almamış klubların 10 gün ərzində apellyasiya şikayəti vermək hüququ var. Mayın 19-u şikayətin verilməsi üçün son gün olub və yalnız bu gün saat 16:30-da "Bakı" futbol klubu tərəfindən apellyasiya şikayəti daxil olub.\nApellyasiya şikayətində Lisenziya Komissiyasının qərarının hansı bəndi ilə razı olmadıqları, əlavə heç bir təsdiqedici sənəd təqdim etmədikləri, həmçinin “Azərbaycan Futbol “Premyer Liqası”nda iştirak etmək üçün Azərbaycan futbol klublarının lisenziyalaşdırılması üzrə qaydalar”ın müvafiq prosedur tələblərinə riayət etmədikləri üçün "Bakı" futbol klubunun apellyasiya şikayətinə baxılması məqsədəuyğun hesab edilməyib.


MTN generallarının işində zərərçəkənlər şikayətini geri götürdü | Bizimxeber\nMTN generallarının işində zərərçəkənlər şikayətini geri götürdü\n10 May 2017 / 18:14 / Baxış sayı: 214\nLəğv edilmiş Milli Təhlükəsizlik Nazirliyinin (MTN) Monitorinq Mərkəzinin sabiq rəisi, general-mayor Teymur Quliyev, Transmilli İqtisadi Cinayətkarlığa Qarşı Mübarizə Baş İdarəsinin sabiq rəisi, general-mayor Sübahir Qurbanov, Əməliyyat-texniki idarəsinin rəisi, general-mayor Natəvan Mürvətova, həmin qurumun digər vəzifəli şəxsləri Füzuli Əliyev, Zaur Məmmədov, Natiq Alıyev, Fərhad Atayev, Anar Şirəliyev, Eşqin Əliyev, Elşad Əzizovun cinayət işi üzrə məhkəmə davam edib.\nProses haqqında general Sübahir Qurbanovun vəkili İlkin Mustafa məlumat verib.\nO bildirib ki, prosesdə zərərçəkmiş şəxs qismində Sabir Fərzəliyev ifadə verib. Zərərçəkmiş avtomobil avadanlıqlarının satışı ilə məşğul olduğunu deyib. S.Fərzəliyev şikayət və tələbinin olmadığını deyib: “İstintaq dövründə məni çağırıb şahid kimi ifadə verməyimi istədilər. İndi bura gələndə bilmişəm ki, zərərçəkmişəm”.\nMəhkəmədə digər zərərçəkən Fuad Hüseynov dindirilib. O, ifadəsində bildirib ki, MTN-də ondan pul tələb edən şəxslər başqaları olub.\nProsesdə şahid qismində ifadə verən keçmiş MTN, indiki DTX əməkdaşı Zaur Axundov isə deyib ki, F. Hüseynovun ətrafında əməliyyat tədbiri keçirilməsini o hazırlayıb. Bildirib ki, aparılan araşdırma nəticəsində onun əməlində cinayət olmadığı üçün siqnal işini dayandırıb.\nProkuror isə qeyd edib ki, F. Hüseynovdan pul tələb edən şəxslərin cinayət işi ayrıca cinayət işi kimi araşdırılır.


Ağır radioaktiv elementlərin nüvəsinin kütləsi onun tərkibindəki nuklonların kütləsindən artıqdır. Ağır elementlərin radioaktivliyinin səbəbi məhz elə budur, çünki Eynyşteynin formulundan məlumdur ki, kütlə və enerji ekvivalentdir. Radioaktiv nüvələrin izafi enerjisi ağır nüvələrin parçalanmasına səbəb olur. Yüngül elementlər üçün nuklonların cəmi kütləsi onların nüvəsinin kütləsindən artıq olur. Ona görə də yüngül elementlərin sintezi – istiliknüvə sintezi nüvədən enerji ayrılmasına səbəb olur. Baş verən parçalanma və ya sintez reaksiyaları zamanı enerji ayrılması nüvələrin çevrilməsinə gətirir.\nRadioaktiv parçalanma - bir elementin qeyri-sabit izotopunun özbaşına olaraq digər elementin izotopuna çevrilməsidir. Kimyəvi elementlər yaranarkən stabil və radioaktiv nüvələr meydana çıxırdı. Elementlərin təbii sintezi zamanı nüvənin maksimum böyük yükü Z=137 olmalı idi. Bunu hələ nöqtəvari nüvə fikri mövcud olduğu zaman Fermi belə hesab edirdi, lakin sonralar Trifonov nüvənin bölünən olmasını nəzərdə tutmaqla ən ağır kimyəvi elementin yükünü dəqiqləşdirdi. O, təxminən Z ~ 150 olmalı idi. Prinsipcə bundan ağır nüvə orbitaldakı elektronlar və müsbət nüvə arasındakı Kulon cazibə qüvvələrinin artması səbəbindən mövcud ola bilməzdi. Bu elektron tutulmasına gətirib çıxarardı.\nÇox ağır transuran elementlərinin qeyri-sabit nüvələri onların yaşama müddətindən asılı olaraq bəziləri ani zamanda, bəziləri isə yavaş sürətlə dağılırdı. Parçalanarkən onlar yalnız stabil yox, həm də uzunmüddətli yarımparçalanma dövrlü digər radioaktiv elementlərə çevrilirdi. Həqiqətən də transuran elementlərin radioaktiv izotoplarının iki sabitlik piki mövcud idi: Z=90÷96 və Z=142÷151.\nAğır transuran elementlərin sintezi üzrə işlər davam etdirilir və görünür ki, müəyyən nailiyyətlər əldə edilib.\nYerin hazırkı radioaktivliyini müəyyən edən elementlər birinci pikə aiddir. Mövcud izotoplar təkcə dörd radioaktiv sıranın parçalanma məhsullarını təmsil etmir:\n- torium 23290Th\n- neptunium 23793 Np\n- uran – radium 23892 U\n- uran – aktinium 23592U.\nİzotoplar Yer üzündə artıq ″məhv olmuş″ elementlərin ″yaddan çıxmış″ izləridir. Hazırda bu ağır transuran elementlərin qəlpəli bölünməsinin izləri axtarılır. Meteoritlərin və Ay torpağının tədqiqi işləri aparılır. Alimlər bu izləri Yerdə də tapmağa ümid edirlər. Prinsipcə bu mümkündür, çünki Antarktida və Qrenlandiyada yaşı 3,8-3,9 milyard il olan süxurlar mövcuddur.\nDövri sistemdə sıra nömrəsi 83-dən yuxarı olan bütün elementlər radioaktivdir. Təbii radioaktivlik kalium 40, rubidium 87, indium 49, lantan 138, samarium 147, lütesium 175 və renium 187 kimi yüngül və orta nüvələrdə müşahidə olunur.\nTexnesium 43 və prometeyum 61 üçün stabil izotoplar yoxdur. Texnesiumun radioaktiv izotoplarının ömrü 100 min ildir, bu səbəbdən də Yerdə yoxdur. 1937-ci ildə Siborq və Seqre tərəfindən alınmış bu element ilk süni element idi və buna görə də texnesium – süni adlandırıldı. Merilan 1952-ci ildə onu ulduzlarda tapdı. Texnesium neytron şüalanması mənbəyidir və zəncirvari reaksiya nəticəsində əmələ gəlmişdir.\nEyni tipli atomların radioaktiv parçalanma sürəti bərabərdir. Hər hansı radioaktiv elementin parçalanması qonşu atomdan asılı deyil və başqalarına təsir etmir. Radioaktiv parçalanma statistik ehtimali proses olduğuna görə onun nə vaxt baş verəcəyini qabaqcadan demək mümkün deyil.


Doğuş zamanı körpə öldü\nDoğuş zamanı körpə öldü\nQuba rayonunda doğuş zamanı körpə ölümü baş verib.\nQuba şəhər sakini, 1994-cü il təvəllüdlü Turac Nəzər qızı Sultanova Quba Rayon Mərkəzi Xəstəxanasının Doğum şöbəsinə doğuş üçün aparılıb. Lakin ilk hamiləliyindən dünyaya gətirdiyi oğlan körpəsi ölü doğulub.\nT.Sultanovanın qayınatası Salman Sultanov "Report"un yerli bürosuna açıqlamasında hadisənin həkimlərin səhlənkarlığı ucbatından baş verdiyini bildirib. O, faktın araşdırılması üçün hüquq-mühafizə orqanlarına müraciət edəcəyini də bildirib: "Gəlinim hamiləliyin ən son anlarınadək həkim nəzarətində olub. Heç bir problem olmadığını bildiriblər. Lakin doğuşa gedən gəlinimə 20 dəqiqədən sonra körpənin artıq bətində öldüyünü deyiblər. Nəvəmin ölümünə səbəb həkimlərin səhlənkarlığı olub".\nQuba Rayon Mərkəzi Xəstəxanasının baş həkimi Əlyar Sərvərov isə "Report"un yerli bürosuna deyib ki, doğuş zamanı döl ölü doğulub: "Bu həkim səhvi deyil, ananın patalogiyası hesab olunur".\nDaha bir həkim səhlənkarlığı - Doğuş zamanı körpə öldü\nGoranboyda ana doğuş zamanı ÖLDÜ\nBakıda doğuş zamanı əkiz uşaqlar ölüb\nTovuzda ana doğuş zamanı ölüb - FOTO - VİDEO


Baş bankir: "Neft qiymətlərinin artımı Rusiyanın daxili problemlərini həll etməyəcək"\n03 Dekabr 2016 - 10:42\nBaş bankir:"Neft qiymətlərinin artımı Rusiyanın daxili problemlərini həll etməyəcək"\nDünya neft bazarında qiymətlərin dinamikası Rusiya iqtisadiyyatına təzyiq göstərməyə davam edəcək.\nBunu Rusiya Bankının (Mərkəzi Bank) rəhbəri Elvira Nabiullina bildirib.\nBaş bankir qeyd edib ki, neft qiymətlərinin dinamikası az diversifikasiya olunmuş Rusiya iqtisadiyyatı üçün ciddi risk mənbəyi olaraq qalacaq. Neft qiymətləri yüksəlsə də, Rusiya iqtisadiyyatındakı problemlər həll olunmayacaq.\nE.Nabiullina əlavə edib ki, karbohidrogen ixracı üzərində qurulmuş həyat davam etsə və heç nə dəyişməsə, cüzi iqtisadi artım tempi ilə durğunluq davam edəcək və Rusiyanın inkişaf etmiş ölkələrdən geriləməsi getdikcə artacaq. Struktur dəyişiklikləri olmadan Rusiya iqtisadiyyatı 2%-dən çox artıma nail ola bilməz.\nRusiya Bankının rəhbəri, həmçinin uçot dərəcəsi barədə fikirlərini səsləndirib və qeyd edib ki, faizlərin aşağı salınması 2017-ci ilin ilk yarımilliyindən tez baş verməyəcək. O, izafi optimizmə qapılmağın yolverilməz olduğunu xatırladıb. (Report)


2015-in 10 ən yaxşı küçə reklamı30 Dekabr, 2015\nKeçdiyimiz həftələrdə ilin ən yaxşı 10 reklamını açıqlayan tanınmış reklam portalı Adweek, bu dəfə 2015-ci ilin ən yaxşı 10 küçə reklamını seçib. Geridə qalan ilin ən yaxşı 10 küçə reklamı bunlardır.\nReklamverən: Women’s Aid\nReklam Agentliyi: WCRS\nWomen’s Aid ve Ocean Outdoor, Dünya Qadınlar günündə, qadına qarşı şiddətə diqqət çəkən bir açıq hava sosial reklam kampaniyası həyata keçirdi.Reklam bilbordunda təsvir olunmuş yaralı qadına baxan adamların sayı artdıqca onun üzündəki yaralar getdikcə yoxa çıxmağa başlayır.\nReklam Agentliyi: TBWA\_Media Arts Lab\nApple ilin ən çox səs gətirən açıq hava reklam kampaniyalarından biri olan layihəsində , gerçək iPhone 6 istifadəçilərinin çəkdikləri fotoşəkilləri nəhəng billboard'larda nümayiş etdirdi.\n"Ac ikən sən sən deyilsən" şüarıyla davam etdirdiyi kampaniya çərçivəsində bir çox reklam filminə imza atan Snickers, bu dəfə "You make mistakes when you'RE Hungry / ac ikən səhv edərsən" reklam sloqanıyla böyük uğur qazandı.\nReklam Agentliyi: FCB Brazil\nNivea, isti yay günlərində üzlərinə krem vurulmadıqda qızaran kuklalarıyla, insanlara günəş altında qalmanın zərərlərini göstərdi və kremlərinin satışıyla rekord vurdu.\nReklam Agentliyi: Publicis Londra\nEvsizlərə göstərdiyi yardımlarla tanınan beynəlxalq xeyriyyə təşkilatı Depaul, Nightstop adını verdiyi könüllülük hərəkətini daha geniş kütlələrə çatdırmaq üçün küçəyə çıxdı və İngiltərədəki divar künclərinin cüt tərəfinə, oxuyan adamın dünya görüşünə görə dəyişən müxtəlif hekayələr yazdı.\nReklam Agentliyi: Cossette Vancouver\nMcDonalds səhər yeməyi olan yeni məhsulu Egg McMuffin'in təqdimatı üçün günəşin doğmasıyla sinxronizasiya olaraq dəyişən və sözün tam mənasıyla olduğu küçəyə günəş kimi doğan bir rəqəmsal billboard hazırladı.\nReklamverən: Sky Atlantic, Fortitude\nQütblərdəki kiçik bir qəsəbədə keçən Fortitude serialının təqdimatı üçün reklam kampaniyasına başlayan Millennium Fx və Taylor Herring, texnologiyanın bütün yeniliklərindən istifadə edərək yaratdıqları bir qütb ayısını London küçələrinə kəşfiyyata göndərdilər.\nReklamverən: Don Giulio Salumeria\nRusiya, Avropa Birliyindən gələn qidaların ölkəyə girməsini qadağan etdi. Yeni qərarla çətin günlər yaşayan İtalyan market Don Giulio Salumeria, polis formasını tanıyan və yaxınına bir polis gələn kimi dəyişən açıq hava reklamıyla İtalyan məhsullarını satmağa davam etdi.\nReklamverən: Forever 21\nReklam Agentliyi: Breakfast\nGeyim mağazası Forever 21, Breakfast reklam agentliyi və təxminən bir tonluq xüsusi bir maşının vasitəsi ilə 6 min 400 metr iplikdən istifadə edərək Instagram fotoşəkillərini bilbordunda əks etdirdi.\nReklam Agentliyi: P4 Ogilvy & Mather\nİnsanların küçələrdəki çuxurlardan necə əziyyət çəkdiklərini göstərmək üçün, yollarda quraşdırılan elektronik cihaz vasitəsi ilə çuxura düşən hər avtomobil üçün əlaqədar orqanlara tweet atdıran sosial reklam kampaniyası.\n05 Mart, 2016"Reebook" yeni istehsalı olan idman ayaqqabılarını hədiyyə edir.10 noyabr, 2015"KitKat"-ın əsrarəngiz bilbordu


İqtisadçıdan buğdanın bahalaşmasına reaksiya: "İstehlakçılar yeni qiymət artımına hazırlaşmalıdır”\nAzərbaycan Demokratiya və Rifah Partiyasının sədri Qubad İbadoğlu 2022-ci ildə ərzaq buğdasına çıxışın idxalatçı ölkələr, o cümlədən Azərbaycan üçün problemli olacağına diqqət çəkib.\nMia.az xəbər verir ki, o, dünya bazarında buğdanın bahalaşmasına diqqəti çəkib:\n"Digər tərəfdən ixracatçı ölkələr xaricə satışa qadağalar qoyur. Qiymət artımını şərtləndirən amillər Rusiyanın hərbi müdaxiləsi nəticəsində Ukraynada istehsal imkanlarının azalması və satışa tətbiq edilən qadağalardır. Bu günlərdə Hindistan əsas taxıl məhsullarının ixracını yasaqladıqdan sonra beynəlxalq bazarlarda buğdanın qiyməti yenidən qalxıb. Çikaqoda etalon buğda indeksi 5,9 faizə qədər yüksəlib, bu da son iki ayın ən yüksək göstəricisidir.\nHindistanda ixrac qadağası buğda məhsullarını vuran istinin daxili qiymətləri rekord həddə çatdırmasından sonra qoyulub. Daha öncə Rusiya buğda ixracını iyunun 30-dək yasaqlayıb, Qazaxıstan isə ixraca məhdudiyyət tətbiq edib.\nSon aylarda dünya əmtəə bazarlarında buğdanın qiymətinin qalxması nəticəsində çörək və tortdan tutmuş əriştə və makarona qədər hər şey bahalaşıb.\nBəzi ölkələrdə, o sıradan İranda unun qiymətinin artımı kütləvi etiraz aksiyalarına gətirib çıxarıb.\nAzərbaycan dünya bazarında yaranmış durumu düzgün qiymətləndirməli və taxıl təhlükəsizliyi üçün vaxtında qərarlar qəbul etməlidir. Heç şübhəsiz, builki idxal qiymətləri əvvəlkindən yüksək olacaq və istehlakçılar yeni qiymət artımına hazırlaşmalıdır”.


Xeyransa İsmayılova: Ruhlar şəhəri ndə ruhsuz bədənlər\nXarabalığa dönmüş şəhərdə bir gün...\nQarabağın gözü Ağdam...İlk dəfə Qarabağ torpağına ayaq basacaqdım. Bir tərəfdən sevincli olmağıma baxmayaraq, digər tərəfdən isə kövrək idim. Ata-babalarım bu torpaqda yaşadığı üçün oranı görməyə tələsirdim. Çünki mən anadan olduqda Ağdam artıq işğal altında idi. Yola çıxdıqda ağlımda olduqca cavabsız suallar var idi. Babam hər zaman İslam Hacıyev küçəsindəki evlərindən hüznlə bəhs edərdi. O zamanlar uşaq olduğum üçün “məcburi köçkün” sözünün mənasını dərk etmirdim. 44 günlük muharibədə Ağdamın işğaldan azad edildiyini gördükdən sonra bunu daha yaxşı anladım.\nAğdama yaxınlaşdıqca içimdəki kövrək duyğu ilə qürurun sintenizini hiss etdim. 29 il sonra doğma ata-baba yurdlarına qayıdan insanların üzündəki ifadələri gördükcə qəhərə boğulurdum. Necə deyərlər: “Bir insanın üzündə daşıdığı ifadə, əynində daşıdığı geyimdən daha önəmlidir”. Yoxlanış məntəqəsindən keçdikdən sonra yol boyu xarabalıqlar bizi müşayiət edirdi. Yolboyu vaxtilə düşmən ordusunun qurduğu postların yerində sadəcə daş-kəsəklər qalmışdı.\nİlk dayanacaq nöqtəmiz “Pənahəli xanın imarəti” oldu. Saraya diqqətlə baxdıqda özümü bir anlıq XVlll əsrdə hiss etdim. Xan ağ daşdan imarət tikdirmək əmrini verdikdən sonra şəhərin adı “Ağdam” yəni günəş şüaları ilə nurlanmış işıqlı, ağ ev mənasını daşımışdır. İndi bunu daha yaxşı anlamağa başlamışdım... İmarət qəbiristanlığında bəzi türbələr dağılmışdı.\nTurla getdiyim üçün nəqliyyatda təxminən 45 nəfər var idi. Tur bələdçisi Ağdamda yalnız 3 saat vaxtımız olduğunu söylədi. İllərlə ata-baba yurdundan didərgin düşmüş Ağdam camaatı, mənim tək ilk dəfə bu şəhəri görməyə gələnlər üçün qoyulmuş vaxt çox az idi. Təxminən 5 saata yaxın yol gəlib ancaq belə mənzərə ilə qarşılaşmaq heç xoş olmadı. Hər məntəqədə təxminən 10- 15 dəqiqə zamanımız olduğu söylənildi.\nNövbəti dayanacağımız isə “Şəhidlər Xiyabanı” oldu. Ayağımı torpağa basdıqdan sonra qəribə hisslər keçirməyə başladım. Hər zaman televiziyada gördüyüm o kadrları indi canlı görürdüm. Milli Qəhrəmanlar gözümün önündə sanki dirilmişdi. Yaqub Rzayev, Allahverdi Bağırov kimi komandirləri gördükdə Ağdamın həqiqətən də “Ruhlar şəhəri” olduğuna bir daha inandım. Erməni vandalları məzarları qazaraq ölülərə belə rahatlıq verməmişdilər. Hərçənd onlar “ölü” yox, “diri” idilər. Bu bəşəriyyətin haqq səsi idi... Turda bizə yoldaşlıq edən bir qadının qardaşı da Birinci Qarabağ müharibəsində şəhid olmuşdu. Bir əlində Azərbaycanda matəm gülü olan qırmızı qərənfillər, digər əlində isə şəhid qardaşına nəzir etdiyi ehsanla bərabər məzarına doğru irəliləyirdi. Bu mənzərə məni çox üzdü. Bu an göz yaşlarım gözümdə dondu. Burada da bələdçinin zamanınız doldu deməsi ilə məkanı tərk etməyə başladıq.\nBir sonrakı dayanacağımız Ağdamın XIX əsrə aid məşhur tarixi-memarlıq abidəsi olan “Cümə məscidi” oldu. Bu məscid Qarabağın dini memarlığının monumental örnəklərindən biri olmuşdur. “Cümə məscidi” təmirə bağlı olduğu üçün sadəcə xaricdən baxmaqla kifayətləndik. Məscidin minarəsində dalğalanan Azərbaycan bayrağını gördükdə isə qürurlanmaqla bərabər dərin hüzn yaşadım. Bir anlıq bütün tarix gözümün önündə canlanmağa başladı. İlk xatırladığım kadr isə Xocalı faciəsində şəhid olanların Ağdam məscidinə gətirildiyi o məşhur fotolar oldu. İşğal dövründə ermənilər məscidi qismən dağıtmaqla bərabər, burada heyvanlar da saxlayıblar. Dini abidədə mal-qara saxlamaq yalnız “haylar”a məxsus ola bilərdi. Bu bəşəri cinayətdir. Cənab prezident İlham Əliyevdən sitat gətirərək bir daha vurğulamaq istərdim ki: “Bizim məscidlərimizdə donuz saxlayan özü donuzdur”. Ermənilərin məscidi dağıtmama səbəbi isə Azərbaycan ordusunun mövqelərini daha yaxşı izləmək idi. Əfuslar olsun ki, burada da zamanımız məhdud idi.\nMəscidi tərk etdikdən sonra son dayanacağımıza doğru yol aldıq. Yol boyu erməni vəhşiliyinə məruz qalmış günahsız evlər, daşlar, təbiət sanki bizə “illərdir yolunuzu həsrətlə gözləyirdik..Nəhayət gəldiniz.” deyə səsləyirdi. Bəzi həyətlərdə 90-cı illərdən qalan avtomobil qalıqları hələ də var idi. Bələdçimiz səyahət ərzində bizi məlumatlandırmağa davam edirdi. Dağıdılmış, yerlə-yeksan olmuş evlərini görən ağdamlıların gözlərində isə qəm-qüssə tüğyan edirdi.\nVə nəhayət son dayancağımız Ağdamdan 5-6 km uzaqlıqda yerləşən Qarabağın məşhur, əsrarəngiz qalalarından biri-“Şahbulaq qalası”idi. Qala Pənahəli xan tərəfindən müdafiə məqsədilə XVIII əsrdə inşa olunmuşdur. Bəzi mənbələrə görə qalanın adı burada yerləşən gursulu bulağın adından- Şahbulağından götürülmüşdür. Hər tərəf yaşıllıq, gül-çiçəklə əhatələnmişdi. Qalanın bürclərindən Qarabağın görüntüsü insanı valeh etməklə kifayətlənməyərək, sanki bir başqa dünyaya aparırdı. Amma burada zaman məhdudiyyəti digər məkanlara nisbətən çox idi. Təxminən 2 saatdan artıq istirahət mərkəzində olduq. Digər abidələrə 10-15 dəqiqə amma qalaya bu qədər çox zaman ayrılması düşünürəm ki adil deyildi. Əvvəldə qeyd etdiyim kimi 45 ağdamlının buranın sakini kimi deyil, “turist” kimi gəlib qısa zaman ərzində gəzməyi məni olduqca məyus etdi. İsirahət mərkəzində qidaların paytaxtla müqayisədə baha olması da nəzərimdən qaçmadı. Bu kimi halların qısa zaman ərzində həllini tapacağına inanmaq istərdim...\nVə beləcə bir neçə saatlıq Ağdam səyahətimiz sona çatdı. “Ruhlar şəhəri”ndən ruhsuz olaraq ayrıldıq. Cismən özümüzü daşısaq da ruhumuz burada əbədi qaldı...


"Azərbaycan hər zaman mehriban qonşuluğun və sülhün tərəfdarı olub"\n20 Oktyabr 14:52 | 892\n“Prezident cənab İlham Əliyev MDB Dövlət Başçıları Şurasının iclasında çıxış edərək müharibə zamanı və postmüharibə dövründə regionda yaranmış vəziyyət haqqında dövlət başçılarına ətraflı məlumat verdi”. Bu fikirləri SİA-ya açıqlamasında Milli Məclisin deputatı Kamilə Əliyeva deyib.\nOnun sözlərinə görə, cənab Prezident İlham Əliyev çıxışında Azərbaycanın öz ərazi bütövlüyünü bərpa etdiyini və BMT Təhlükəsizlik Şurasının Ermənistan silahlı qüvvələrinin təcili və qeyri-şərtsiz Azərbaycan ərazisindən çıxarılmasını tələb edən qətnamələrinin icrasını özü yerinə yetirdiyini vurğuladı: “Düz 27 il kağız üzərində qalan BMT Təhlükəsizlik Şurasının qətnamələrinin icrasını Azərbaycan 44 günə yerinə yetirdi. Ağdam, Kəlbəcər, Laçın rayonları siyasi yolla, qalan 300 dən çox şəhər və kəndlərimizi isə Müzəffər Ali Baş Komandan cənab İlham Əliyevin başçılığı ilə rəşadətli Azərbaycan Ordusu işğaldan tam azad etdi. Azərbaycan ərazi bütövlüyünün qarşılıqlı tanınması şərti ilə sərhədlərin delimitasiyasına və sülh sazışının detallarının müzakirə olunması üçün danışıqlara hər zaman hazır olduğunu bəyan edib. Təəssüf ki, Ermənistan tərəfindən hər hansı müsbət addımlar atılmayıb”.\nDeputat nəzərə çatdırıb ki, Ermənistan işğal dövründə bütün ərazilərə minaları toxum kimi səpib: “Müharibə bitdikdən sonra 150-dən çox soydaşımız mina partlaması nəticəsində həlak olub və ağır yaralanıb. Ermənistan tərəfi hələ də minalanmış ərazilərin xəritələrini Azərbaycan tərəfinə verməkdən imtina edir. Çıxışı zamanı cənab İlham Əliyev ermənilərin işğal zamanı Qarabağı və Şərqi Zəngəzuru xarabalıqlara çevirdiklərini vurğulayıb. İşğaldan azad edilən ərazilərdəki 67 məscid tamamilə dağıdılıb, qismən salamat qalan 2 məsciddə isə ermənilər heyvan saxlayıblar. Bu ermənilərin İslam dəyərlərinə qarşı etdiyi vəhşilikdən xəbər verir. Füzuli, Qubadlı, Zəngilan və digər işğal altında saxladıqları ərazilərdə daş üstə daş qoymayıblar. İşğaldan əvvəl Azərbaycanın ən inkişaf etmiş və gözəl rayonu olan Ağdamı tamamilə yerlə yeksan edib, talayıblar. İndi Ağdama gələn qonaqlar onu "Qafqazın Herosiması" adlandırırlar. Ölkə başçısının çıxışı zamanı diqqət çəkən məqamlardan biri də 30 illik işğal dövründə Azərbaycanla İran arasında 130 km-lik dövlət sərhəddinin nəzarətsiz qalması və İrandan Cəbrayıl rayonuna keçməklə Ermənistana, oradan da Avropaya narkotik maddələrin daşınması oldu. Bu gün Azərbaycan, öz dövlət sərhədlərinə özü nəzarət edir və bununla da bu qanunsuz hərəkətlərin qarşısını almış olur”.\nK.Əliyeva vurğulayıb ki, İran Ermənistanla birləşərək 30 il işğal olunmuş Azərbaycan ərazilərində narkotik maddələr becərərək gizli yolla Avropaya ötürüblər: “Son zamanlar Azərbaycan İranın bu qanunsuz hərəkətlərinin qarşısını aldığına görə, İran Azərbaycana qarşı yersiz və əsassız ittihamlar irəli sürür. Cənab İlham Əliyevin İranın bu qanunsuz hərəkətləri barədə verdiyi açıqlamadan sonra dünya ictimaiyyəti Azərbaycanla İran arasında yaranmış bu gərginliyin İran tərəfindən qaynaqlandığını qəbul edəcəklər. Güman etmək olar ki, İran öz səhvlərini başa düşəcək və Azərbaycanla normal münasibətləri bərpa edəcək. Azərbaycan dövləti hər zaman mehriban qonşuluğun və sülhün tərəfdarı olub”.\nDünya 28 Noyabr 02:09